Бу эртак эмас — ҳақиқат — Sof.uz\nБу эртак эмас — ҳақиқат\n5.12.2019 16:38 2028 Жамият\nФинландия ажойиб мамлакат. Кеча аёлимни туғруқхонага олиб боргандим. 50 километр узоқликдаги туғруқхонага бориш учун социал такси чақирганимиз учун 100 евролик йўлга чегирма орқали 25 евро тўладик.\nТез ёрдам чақирсак ҳам бўларди, биз бемалол таксида боришни маъқул кўрдик.\nАёлимни текширган врачлар алоҳида хонага жойлаштиришди, оталари кутиб туриши учун ҳам алоҳида хона берар экан. Мен болалар уйда ёлғиз қолгани учун қайтиб кетдим.\nУйга етиб келганимдан икки соатча ўтиб шифокорлар телефон қилиб қиз кўрганим билан табриклади.\nБугун эрталабда болаларни олиб, аёлим ётган вилоят марказий шифохонасига бордик (Бу ерда ҳар бир туман, шаҳарда туғруқхона йўқ. Вилоят марказидагина бор. Ҳамма ўша ерга боради).\nБорсак, ҳамма замонавий қулайликларга эга хонада қизим иккалови экан. Хонада телевизордан тортиб зарурат бўлиб қолса ҳамширани чақириш учун телефон хизматигача бор. Хонанинг бир четида иссиқ сув, совуқ сув, душ кабинасиям бор. Хоҳлаганлар катта болалариниям бирга олиб келиб ётаверар экан.\nУч маҳал иссиқ овқат. Энг муҳими, ҳалол овқатгача бор. Ошхонага кириб патнисни олиб истаган овқатингизни, салатингизни, меваларингизни, ичимликларингизни танлаб олаверасиз.\nКеча йўлга чиқишдан олдин битта тугунда янги меҳмон учун кийимлардан солиб олгандик. Очилмабдиям. Туғруқхонадан нафақат чақалоққа, онасигаям янги уст-бош, оёқ кийим берилар экан. Яна суюнчисига бир пакет чақалоқ учун зарур бўлган нарсалар совға қилинаркан.\nБуям ҳаммаси эмас, онасига уч йиллик нафақаси билан таътил, отасига деярли бир ой таътил бериларкан. Мен таътилни янги йилдан олишни мўлжаллаб турибман.\nУч ойча олдин чақалоқ учун беш юз евролик совға берилади, ичида икки-уч ёшгача етадиган уст-бошлари ва чақалоққа зарур нарсалари билан.\nЯқинда картамгаям 350 евро тушириб беришганди чақалоққа зарур нарсалар олиш учун.\nДоимгидек, буларни ёзишдан мақсад мақтаниш эмас, солиштириш.\nХалқи манфаатини ўйлаган давлат мана шундай жон куйдириш керак. Фақат жарималар ва солиқлар билан безитмай."\nКеча, 23:21 307 Иқтисод\nКеча, 22:57 87 Ўзбекистон\nКеча, 19:01 704 Жамият\nКеча, 18:18 264 Жамият\nКеча, 14:01 260 Тиббиёт


Шеробод туман худудидаги барча юридик ва жисмоний шахсларга тегишли бўлган автомототранспорт воситаларини 2020 йилда мажбурий техник кўрикдан ўтказиш тўғрисида\n13660 Шеробод тумани ҳокимияти 12/02/2020 27/02/2020 0\nЎзбекистон Республикаси Вазирлар Маҳкамасининг 2003 йил 31 январдаги 54-сон қарори билан тасдиқланган “Транспорт воситаларини мажбурий техник кўрикдан ўтказиш тўғрисида”ги низом ижросини таъминлаш ҳамда 2020 йилда туман худудидаги юридик ва жисмоний шахсларга тегишли бўлган автомототранспорт воситалари ва уларга тиркамаларни мажбурий техник кўрикдан ўтказишни уюшқоқлик билан, сифатли ташкил этилишини таъминлаш мақсадида\n2. Тумандаги автобуслар, микроавтобуслар, автомобиллар, мотоцикллар ва тиркамаларни (кейинги ўринда Транспорт воситалари деб юритилади) давлат техник кўригидан ўтказиш туман ички ишлар бўлимларининг йўл ҳаракати хавфсизлиги гуруҳи (Б.Юлдашев) зиммасига юклатилсин.\n3. Техник кўрикдан ўтказишда диагностика станциялари, хусусий техник хизмат кўрсатиш станцияларининг созлиги ҳамда харкатланувчи таъмирлаш ва тузатиш устахоналарининг белгиланган тартибда жихозланганлигига алохида эътибор қаратилсин.\n4. 2020 йил давомида техник кўрикни уюшқоқлик билан, сифатли ўтказиш мақсадида, туман комиссияси тузилсин. Комиссия аъзоларининг таркиби 1-иловага мувофиқ тасдиқлансин.\n5. 2020 йил давомида тумандаги юридик шахсларнинг транспорт воситаларини техник кўрикдан тасдиқланган жадвал асосида ўтказилсин.\n6. Туман ИИБ ЙҲХГ (Б.Юлдашев) га:\n8. Ушбу қарор ижросини назорат қилиш туман ҳокимининг ўринбосари У.Сувонов зиммасига юклатилсин.


Ё ҳаёт ё мамот! Ҳал қилувчи баҳслар остонасида – КУН УЗ\nГлавная / Спорт / Ё ҳаёт ё мамот! Ҳал қилувчи баҳслар остонасида\nanvarj63 09.10.2017\tСпорт Comments Off on Ё ҳаёт ё мамот! Ҳал қилувчи баҳслар остонасида 67 Показы\nКот Д’ивуарнинг кутилмаган дурангидан сўнг, Африка минтақаси В гуруҳида ҳам жуда қизиқ вазият юзага келди. Марокашликлар ғалаба қозониб, гуруҳ пешқадамига айланиб олишди. Россияга бориш учун энди, мезбонлар Марокашни енгишлари керак бўлади.\nПред. «Ўғирланган телефонларни топиш жараёни тезлашади» – Вазирлик вакили билан суҳбат\nСледующая Рассия ва Шавкат Мирзиёев Владимир Путин билан Сочида учрашади


Ўзбекистон Ёзувчилар уюшмаси » «Истеъдод мактаби» истеъдодларни аниқлайди\nАсосий Адабий суҳбатлар «Истеъдод мактаби» истеъдодларни аниқлайди\nЎзбекистон Ёзувчилар уюшмаси “Дўрмон” ижод уйида “Истеъдод мактаби” VIII республика ёш ижодкорлар семинари бошланди.\nТадбир ёш ижодкорларнинг пойтахтахтимизда жойлашган Ўзбекистон Миллий боғидаги Алишер Навоий ҳайкали пойига гул қўйиш билан бошланди. Шундан сўнг Ўзбекистон Ёзувчилар уюшмаси мажлислар залида семинарнинг очилишига бағишланган тадбир бўлиб ўтди. Унда Ёзувчилар уюшмаси раиси, Ўзбекистон халқ ёзувчиси Муҳаммад Али, “Камолот” ЁИҲ Марказий кенгаши маънавият бўлими мудири Мансур Машарипов, “Янги аср авлоди” нашриёти директори Эркин Абдураҳмонов, Қорақалпоғистон халқ шоири Кенгесбой Каримов, Ўзбекистон халқ шоири Энахон Сиддиқова, Ўзбекистон халқ ёзувчиси Худойберди Тўхтабоев ва бошқалар мамлакатимизда ёш ижодкорларга кўрсатилаётган эътибор ва ғамхўрликлар, уларнинг истеъдодини рўёбга чиқариш борасида амалга оширилаётган ишлар хусусида сўз юритишди. Тадбир доирасида “Янги аср авлоди” нашриётида “Камолот кутубхонаси” туркумида чоп этилган китоблар кўргазмаси ташкил этилди.\nСеминарда шеърият, наср, драматургия, бадиий публицистика, болалар адабиёти, бадиий таржима, адабий танқид каби қатор жанрларда қалам тебратаётган 35 нафар ёш ижодкорлар иштирок этмоқда. Семинар давомида Ёзувчилар уюшмаси ижодий кенгашлари аъзолари ҳар бир иштирокчининг асарлари қўлёзмаларини алоҳида эътибор билан ўрганиб, керакли маслаҳатлар беришади. Машғулотлар давомида ёшларнинг ўзлари ҳам бир-бирларининг ижод намуналари ҳақидаги фикр-мулоҳазаларини билдиради.\nЎзбекистон халқ ёзувчилари ва шоирлари иштирокидаги маҳорат дарслари, турли соҳа вакиллари билан бўлиб ўтадиган ижодий учрашувлар, устозлар ва шогирдлар иштирокидаги мушоиралар, самимий давра суҳбатлари истеъдодли ёшларда унутилмас таассурот қолдириши шубҳасиз.\nСеминар 25 ноябрга қадар давом этади.\nСайт бўлими: Адабий суҳбатлар, Ёшлар ижодидан


“Тулпар” – 25 ёшда\nЭлбошимизнинг тадбиркорликни ривожлантириш борасидаги таклиф ва кўрсатмаларига биноан шаҳримиздаги қатор иқтидорли ёшлар турли соҳаларда аниқ режа ва лойиҳалар асосида ўз ишини очиб, элимизга танилиб, халқ ҳурмат-иззатини қозондилар. Улардан бири 1992 йили Шимкент шаҳридаги ҳозирги\nС. Қўжанов кўчасидан жой олиб, “Тулпар” автомобиль эҳтиёт қисмлари дўконини очиб, фаолият юритаётган Шуҳрат Рўзиметов.\nШ. Рўзиметов 1964 йил 24 июлда Шимкент шаҳрида Ниёзой ая ва Ниёзқул ота оиласида дунёга келди. Ўрта мактабни тамомлагач, Самарқанд иқтисод олийгоҳида таҳсил олиб, 1990 йили иқтисодчи ихтисослигини эгаллади.\nШимкентга қайтиб, меҳнат фаолиятини хусусий тадбиркорликдан бошлади. Юртимизда яратилган имкониятлардан унумли фойдаланиб, билими ва иқтидорини тадбиркорликка бағишлади. Дўкон ёнида қўшимча бинолар барпо этиб, 1999 йили енгил автомашиналарнинг барча турларини таъмирлашга ихтисослаштирилган “Тулпар” автосервис мажмуасини ишга туширди. 30дан зиёд маҳаллий ёшларни жалб этиб, доимий иш билан таъминлади. Улар юқори малакали мутахассис бўлиб етишишлари учун тажрибали устозларни жалб этди. Шунингдек, ҳайдовчи, электрчи, моторист, чилангар, пайвандловчи курсларини очиб, ўқитди. Ҳар бир устани касб сир-асрорларидан воқиф этди. Натижада, “Тулпар” автосервис мактабида таҳсил олган ёшларнинг кўпчилиги бугунги кунда юртимизнинг бошқа вилоятларида, жумладан Астана, Алмати ва бошқа шаҳарларда ҳам ўз соҳаси бўйича фаолият юритмоқда.\nБундан чорак аср муқаддам тўрт одам билан иш бошлаган дўкон ўрнида бугунги кунда барча қулайликларга эга корхона бунёд этилди. 50га яқин юқори малакали усталар жисмоний ва юридик шахслар автомашиналарини сифатли таъмирдан ўтказмоқда. Эъзозга лойиқ ёшлар кўпчиликни ташкил этади. Улар – Мавжуда Расметова, Рустам Султонов, Аброр Исмоилов, Абдулла Абдулазов, Элёр Шертоев, Антонина Дилдабоева, Рустам Мажидов, Дониёр Мирсолиев, Аҳмад Абдураимов, Жаҳонгир Рўзиметов каби ўз касбининг фидойи ва моҳир билимдонлари.\nАҳолига хизмат кўрсатиш сифатини яхшилаш, буюртмаларни ўз вақтида сифатли бажариш учун корхона раҳбарияти Россия, Япония, Корея, Хитой, Туркия, БАА (Дубай) давлатлари билан алоқа ўрнатиб, зарур эҳтиёт қисмлар харид қилишни йўлга қўйди. Натижада, иш унуми ортиб, хизмат сифати яхшиланди. Бугунги кунда вилоятимизнинг деярли барча туманларидан мижозлар келиб, керакли эҳтиёт қисмларни корхона дўконларидан харид қилмоқда, ишдан чиққан машиналарни таъмирлаб, сафарини давом эттириш имконига эга бўлмоқдалар.\nКорхонани айланар эканмиз, қўлигул усталарнинг “темир тулпор”ларни таъмирлаётгани, ишдан чиққан қисмларини янгисига алмаштираётгани ёки ўрнатилган қисмларни созлаётганининг гувоҳи бўлдик.\nМухтасар қилиб айтганда, жамоанинг барча ходимлари “Тулпар” мажмуасининг 25 йиллик тўйини муносиб кутиб олиш йўлида ҳормай-толмай меҳнат қилмоқдалар.\nШуҳрат Рўзиметов 1988 йили Ферузахон Аҳмаджон қизи билан оила қуриб, беш фарзанд – 2 қиз, 3 ўғилни ҳунарли қилиб тарбияламоқдалар. Қизлари Шаҳноза, Хуршидалар оила қуришиб, ширин ҳаёт кечиришмоқда. Ўғиллари Сардор ва Сарвар Хитой халқ республикасининг Ханджоу шаҳрида олий ўқув юртида хитой ва инглиз тилларида таълим олмоқдалар. Оила кенжаси Жавоҳир эса мактаб остонасига қадам қўйиб, савод чиқармоқда. Ш. Рўзиметов ажойиб инсон, ташкилотчи раҳбар, сабр-тоқатли, ишнинг кўзини биладиган сахий ва комил тадбиркорлардан биридир. У доимо халқ дарди билан куйиб-ёниб яшайдиган, барча қийинчиликларни енгиб, олға интилиб, ҳаракат қиладиган, меҳнатсевар, ҳақиқий халқпарвар инсон эканлигини 25 йил давомида амалда намойиш қилиб келмоқда. Вилоят ўзбек этномаданият бирлашмасининг шу даражага етишида унинг моддий ва маънавий ёрдамлари залворли бўлди.\nШунингдек, “Жанубий Қозоғистон” газетасининг 15 ва 25 йиллик тўйлари ҳамда шу саналарга бағишлаб, чоп этилган “Истиқлол ёғдуси” китоби “Эл қалбида” китоб-альбомининг нашр этилишида ҳам бу инсоннинг ҳиссаси салмоқли бўлганини таъкидлаш жоиз. “Тулпар” жамоаси газетамизнинг доимий муштарийларидан.\nШ. Рўзиметовнинг саъй-ҳаракатлари туфайли ҳар йили автосервис ходимлари обуна мавсумини уюшқоқли амалга ошириб, 100 фоиз обуна бўлишмоқда. Нашр ададини ошириш борасида фаол ёрдам беришмоқда.\n, 2017-11-21, 11:29 183\nСерфарзанд оилаларга янги имкониятлар 7


Вилоят ҳокими қорасувликларнинг муаммосини эшитди - zarnews.uz\nВилоят ҳокими Эркинжон Турдимов Самарқанд тумани Қорасув массивида Самарқанд шаҳри учун ажратилган ҳудудда қурилган кўп қаватли ўйларда яшаётган аҳоли билан мулоқот ўтказди.\nДаставвал, вилоят ҳокими янги уй-жойларда яшаётган аҳолининг муаммоларини эшитди. Кимдир янги қурилган арзон уй-жойлар нархининг асоссиз кўтарилиб кетганини айтса, яна кимдир уйнинг сифатсиз қурилгани ва унинг шартномада белгиланган квадрат метри кам эканидан ҳамда маҳалладаги боғчанинг бир нафар бола учун ойлик бадали жуда қимматлигидан шикоят қилди.\n– Қурувчилар уйимизни тўлиқ ва сифатли қилиб битирмасдан кетди, – дейди 21-уйнинг 35-хонадонида яшовчи Сайёра Маҳмадиёрова. – Бу ҳам етмагандай уй олишда шартнома қилаётганимизда унинг бир квадрат метр нархи 2 миллион 800 минг сўм, деб айтилган эди. Аммо бугун банк бизга ҳар бир квадрат метр учун 3 миллион 400 минг сўмдан тўлашимизни айтяпти. Турмуш ўртоғим ўқитувчи бўлиб ишлайди. Ўзим ишсизман, икки нафар фарзандимиз бор, бунча пулни тўлашга имкониятимиз йўқ.\n– Кимнинг уйи сифатсиз, чала қурилган бўлса, тегишли ташкилотлар томонидан унинг ҳолати ўрганиб чиқилади ва кетадиган харажат уй эгасига, албатта, ундириб берилади, – деди вилоят ҳокими. - Ундирилган маблағ эвазига ҳар кимнинг ўзи уйини таъмирлайди. Негаки, бу иш яна қурувчига юклатиладиган бўлса, муаммо кўпаяверади. Шунингдек, шу бугуноқ яшаётган уйларингизни квадрат метрини аниқлаштириб берамиз ва белгиланганидан кам чиқадиган бўлса, умумий тўловдан сизнинг фойдангизга олиб қолинади. Бироқ уйнинг банк томонидан белгиланган квадрат метр суммасини ўзгартириб бўлмайди, уни ўзгартириш ваколатимга кирмайди. Қолаверса, кимнинг уйидан кўнгли тўлмаса, норози бўлса пули қайтарилади ёки кейинги қуриладиган уй-жойлардан олиб берилади.\nШундан сўнг вилоят ҳокими фуқаролар томонидан берилган саволларга атрофлича жавоб қайтарди ва Қорасув массивида амалга ошириладиган қурилиш-бунёдкорлик ишлари ҳақида гапирди.\nҲоким мазкур массивда айни пайтда 16 қаватли замонавий уйлар қурилаётган бўлса, келаси йилдан бошлаб 30 қаватли бинолар қад ростлашини таъкидлади. Шунингдек, маҳаллада замон талаблари даражасидаги 1500 ўринли мактаб ва давлат-хусусий шерикчилик асосидаги боғчалар қурилишига тўхталди. Вилоят раҳбарининг айтишича, бу маҳалла янги, кўркам ҳамда яқин йилларда 100 минг аҳоли, келажакда эса 1 миллион киши яшайдиган шаҳарчага айланади.\nТадбирда маҳалла аҳолисини қийнаётган қатор муаммолар борлигини эшитган ҳоким тез кунларда ўша жойнинг ўзида сайёр қабул ўтказишини билдирди.\nТеглар: уй-жой Қорасув массиви


Халқаро ташкилотлар Қозоғистондаги ўзбек қочқинлари ҳимоясига чиқди\nОлмаотада ҳибсда қолаётган қочинларнинг яқинлари бир йилдан бери сарсон.\nИнсон ҳуқуқлари ҳимояси билан шуғулланувчи бешта нуфузли ташкилот Қозоғистон ҳукуматини бошпана сўраб мурожаат қилган 32 нафар ўзбекистонлик қочқинни экстрадиция қилмасликка чақирди.\nАСАТ – Франция, Халқаро Амнистия, Марказий Осиёда инсон ҳуқуқлари ассосиацияси, Ҳюман райтс уотч ва Инсон ҳуқуқлари халқаро федерацияси 7 июн куни эълон қилган қўшма баёнотда диний қарашлари учун таъқибга учраган 32 нафар қочқин Ўзбекистонга экстрадиция қилинса, қийноққа солиниш таҳдиди борлигидан огоҳлантирди.\nХалқаро ташкилотлар 7 июн куни Қозоғистон Бош прокурорига йўллаган мактубда Қозоғистон ҳукуматини қийноққа солиниши таҳдиди бўлган шахсларни ватанига экстрадиция қилмаслик ҳақидаги халқаро мажбуриятини бажаришга чақирди.\n- Ўзбекистонда қийноқлар систематик экани ҳеч кимга сир эмас. Ўзбекистон ҳукумати уларни экстрадиция қилишни талаб қилиб, илгари сураётган жиноий айбловлар инобатга олинса, уларни қийноққа маҳкум этмаслик Қозоғистон ҳукуматининг вазифасидир,- дейди Ҳюман райтс уотч ташкилотининг Ўзбекистон бўйича тадқиқотчиси Стив Свердлов.\nҚозоғистонда ҳибсга олинишидан аввал Инсон ҳуқуқлари халқаро федерацияси 32 нафар ўзбекистонлик қочқиндан бир нечтаси ва уларнинг яқинлари билан суҳбатлар ўтказган. Ташкилот маълумотига кўра, улар диний қарашлари учун таъқибга учрашдан қўрқиб, Қозоғистонга келиб бошпана берилишини сўраган. Ўзбекистон расмийлари уларни давлатга қарши фаолият ҳамда диний айбловлар билан боғлиқ турли жиноятларда айблаган.\nБМТнинг қийноқлар бўйича маҳсус вакили Тео Ван Бовен ўзининг 2003 йилги ҳисоботида Ўзбекистонда суддан олдинги тергов жараёнида маҳбусларнинг қийноққа солиниши “систематик” эканини исботловчи далиллар тўплаган.\nБМТнинг қийноқларга қарши қўмитаси ўзининг 2007 йилги ҳисоботида Ўзбекистон қамоқхоналарида қийноқлар “одатий” экани ва уни қўллаганлар “жозосиз” қолаётгани билдирилган.\nИнсон ҳуқуқлари ҳимояси билан шуғулланувчи бешта нуфузли ташкилот баёнотида қийноққа солиниш таҳдиди бўлган 32 қочқиннинг Ўзбекистонга экстрадиция қилиниши Қийноқларга қарши конвенция, шунингдек, Фуқаролик ва сиёсий ҳуқуқлар ҳақидаги халқаро конвенцияларга зид экани билдирилган.\nБаёнот муаллифларидан бири, Марказий Осиёда инсон ҳуқуқлари ассосиацияси раҳбари Надежда Атаева Қозоғистон ўзбекистонлик қочқинларни ватанига экстрадиция қилиш орқали халқаро қонунларни бузиши мумкинлигини айтди.\n- Қозоғистонда ўзбекистонлик қочқинлар ҳуқуқларини ҳимоя қилиш бўйича барча миллий механизм ишга солиб бўлинди. Ҳозирда уларнинг иши Қийноқларга қарши БМТ қўмитасида кўрилмоқда. Шунга қарамай, уларнинг Ўзбекистонга экстрадиция қилиниши таҳдиди сақланиб қолмоқда. Шанхай ҳамкорлик ташкилотига раислик қилаётган Қозоғистон ҳозир Қийноқларга қарши БМТ конвенцияси, шунингдек, Фуқаролик ва сиёсий ҳуқуқлар тўғрисидаги битмни бузиб, қочқинларни қийноқлар мунтазам қўлланиладиган мамлакатга топшириши мумкин. Ўзбекистон ва Марказий Осиёда инсон ҳуқуқлари вазиятини кузатиб келаётган ташкилотлар эътибори ҳозир ўзбекистонлик қочқинларга қаратилган. Шу боис биз ҳаракатимизни бирлаштиришга қарор қилдик,- деди Надежда Атаева.\nХалқаро ташкилотлар баёнотида Қозоғистон ҳукумати бошпана сўраб мурожаат қилган ҳар бир ўзбекистонлик қочқин ва оила аъзоларининг иши синчковлик билан пухта ва халқаро стандартларга мос равишда кўриб чиқишга чақирилган.\nМарказий Осиёда инсон ҳуқуқлари ассосиацияси раҳбари қочқинларни Ўзбекистонга экстрадиция қилмаслик учун Қозоғистон ҳукумати барча чораларни кўришига умид билдирди.\n- Биз ҳамкасбларимиз каби ўз мурожаатимиздан қочқинларни қутқариш ва уларнинг Ўзбекистонга экстрадиция қилинмаслиги учун Қозоғистон ҳукумати томонидан барча чоралар кўрилишига умид қиляпмиз, деди Надежда Атаева.\nҚозоғистонда ҳибсда қолаётган 32 нафар ўзбекистонлик қочқиннинг аксари 2010 йил июн ойи бошида Қозоғистон Миграция полицияси ва Миллий хавфсизлик қўмитаси (КНБ) ходимлари ўтказган рейд пайтида қўлга олинган. Бошқалари кейинроқ Олмаота, Тараз ва Сатпаев шаҳарларидаги рейдларда ушланган. Жорий йил январ ойидан бери Қозоғистонда яна уч нафар ўзбекистонлик қочқин ҳибсга олинган.\nЎзбекистонлик қочқинларнинг тахминан ярми Қозоғистон Миллий хавфсизлик қўмитасининг Олмаота шаҳридаги қамоқхонасида, қолганлари Жазони ижро этиш қўмитасининг Олмаота шаҳридаги қамоғида сақланмоқда.\nЎзбекистонлик 17 қочқинга БМТнинг Қочқинлар ишлари бўйича Олий комиссарлиги расман қочқинлик мақомини берган. Бироқ ҳибсга олинганидан кейин БМТ уларга берилган мақомини (бекор қилган) қайтариб олган.\nХалқаро ташкилотлар Қозоғистонда ҳибсга олинган 32 нафар ўзбекистонлик қочқин озод этилиши ва уларга қочқинлик мақоми берилиши талаби билан турли тадбирлар ўтказиб келмоқда.


Конституциямиз – маънавий меросимиз қалқони – Imom Buxoriy xalqaro ilmiy-tadqiqot markazi\nHome / МАҚОЛАЛАР / Конституциямиз – маънавий меросимиз қалқони\nКонституциямиз – маънавий меросимиз қалқони\n05/12/2019\tМАҚОЛАЛАР 229 кўрилган\nШоён диққатга сазовор бўлган бир жиҳат – бу, Ўзбекистон Республикасининг Конституциясида мамлакат фуқаролари учун зарур бўлган барча ҳуқуқлар аниқ қилиб белгилаб берилганлигидир. Конститутциянинг қатор-қатор бўлим ва бобларида бунинг учун кафолат далиллари мавжуд. Мисол учун, Конституциянинг Инсон ва фуқароларнинг асосий ҳуқуқлари, эркинликлари ва бурчлари белгилаб берилган иккинчи бўлимини олиб қарайлик. Ушбу бўлимдаги Фуқароларнинг бурчлари кўрсатилган XI бобининг 49-моддасида шундай дейилган: “Фуқаролар Ўзбекистон халқининг тарихий, маънавий ва маданий меросини авайлаб асрашга мажбурдирлар. Маданият ёдгорликлари давлат муҳофазасидадир.”\nУшбу моддадаги ҳар бир сўз ўз моҳияти, қамраб олган маъно ва мазмуни билан ниҳоятда салмоқли эканлигига эътибрингизни тортишни истар эдик. Унда айтилишича, Ўзбекистон фуқаролари халқнинг тарихий меросини асрашга, маънавий меросини асрашга, маданий меросини асрашга мажбурдирлар.\nАйниқса, кейинги икки-уч йил давомида мамлакатимизда халқ хўжалиги ва маданий ҳаётнинг барча соҳаларида туб ўзгаришларга жазм қилинди. Булар қаторида, Ўзбекистон Республикаси Президентининг 2017 йилнинг 27 март санасида эълон қилинган “Ўзбекистон Республикаси Вазирлар Маҳкамаси ҳузурида Имом Бухорий халқаро илмий-тадқиқот марказини ташкил этиш чора-тадбирлари тўғрисидаги” ПҚ-2855 рақамли Қарори алоҳида аҳамиятга эга бўлганлигини таъкидлаб ўтиш ўринлидир.\nУшбу муборак Қарор Конституциянинг 49-моддасида кўрсатиб ўтилган “тарихий, маънавий ва маданий меросини авайлаб асраш” йўлидаги буюк бир қадам бўлди десак, айни ҳақиқатни таъкидлаган бўламиз.\nТўғри, Ўзбекистон фуқаролари мамлакатимиз Қомусида келтирилгани каби ўз эътиқодларини танлашда мутлақо эркиндирлар. Шу билан бир вақтда Ватанимиз фарзандлари, айниқса ўсиб келаётган юз минглаб, миллионлаб ёшларимиз ўз ота-боболарининг тарихий ютуқларига, маданий бойликларига, маънавий хазиналарига мерос ҳамдирлар.\nУшбу меросни асраш, унинг устида илмий, ижодий ва бошқа амалий ишлар олиб бориш, таржима қилиш, унинг моҳиятини очиб бериш каби юмушлар, жумладан, Имом Бухорий халқаро илмий-тадқиқот маркази илмий ходимлари олдида турган вазифалар сирасига киради.\nШу ўринда маънавият ҳақида, маънавиятни асраш борасида икки оғиз сўз айтишни лозим деб ҳисоблаймиз. Бугунги кун ёшлари учун бу нарса жуда муҳим. Маълумингизки, қай ерда бўлсин, маънавият тўхтаган чегарадан маънавиятсизлик чегараси бошланади, маънавият тўхтаган чегарадан жиноят чегараси, жиноятчилик чегараси бошланади. Қай ердаки ҳаё, ибо, чегараси тугаган ердан, ҳаё пардаси кўтарилган ердан ҳаёсизлик, юзсизлик, лоқайдлик бошланади, ҳаётнинг лаззати йўқолади.\nАйни шунинг учун ҳам биз, буюк маънавиятимизни асрашимиз, унга авайлаб муносабатда бўлишимиз, уни қўриқлашимиз, уни ривожлантиришимиз зарур бўлади. Маънавиятимиз ва унинг сарчашмалари деганда биз аввало “Қуръони карим” каби муқаддас манбаларни, Имом Бухорий, Бурхониддин Марғиноний, Абу Мансур Мотуридий, Мусо ал Хоразмий, Мирзо Улуғбек сингари буюк боболаримиз қолдириб кетган бебаҳо китобларимизни тушунамиз. Шу манбалар, тенгсиз китоблар бағрига сингган бемисл маънавият дурдоналарини тушунамиз. Худди шу нарсанинг Конституциямизда ҳам аниқ қилиб ифодалаб қўйилганлиги эса таҳсинга сазовор бўлган жуда улуғ воқеликдир.\nОчил Рустамов филология фанлари номзоди, доцент\nИмом Бухорий халқаро илмий-тадқиқот маркази бўлим мудири\nНуриддин Юсупов, СамДЧТИ магистри


«National Geographic»нинг фикрича Марказий Осиёда бориб...\n29.09.2018 09:07 0 2603\n«National Geographic» журнали Марказий Осиёда бориб кўриш зарур бўлган 5 та жойни қайд этди.\nБой маданият ва ранг-баранг ландшафтларига қарамай, Марказий Осиё давлатлари катта бирлик сифатида қабул қилинади ва кўпинча эътиборсиз қолади. Аммо бу ҳудудда ўзининг гўзал табиати, тарихи ва қадимий анъаналари билан машҳур бўлган кўплаб шаҳарлар бор, деб ёзади «National Geographic».\n1. Қозоғистондаги тоғ ёнбағрида жойлашган «Медео» спорт мажмуаси. Бу мажмуа Олмотада жойлашган. У қиш мавсумида ўзининг қорли арчалари, тоғлари ва мовий осмони билан эртакни эслатади.\n2. Қирғизистондаги «Тошработ» сарой мажмуаси. 600 йиллик тарихга эга тош қалъаси Норин вилоятида жойлашган.\n3. Тожикистондаги Помир довони. Бу тоғйўли Бадахшон автоном вилоятида жойлашган.\n4. Туркманистондаги «Гонур-Депе» қадимий некрополи. Бу тепалик эрамиздан аввалги 2300 йилларда ҳам бўлган.\n5. Ўзбекистоннинг Бухоро шаҳри.Марказий Осиёнинг муқаддас шаҳарларидан бири бўлиб, унда ўтмиш ва бугунги кун акс этган.\nNational Geographic Марказий Осиё


Мигрантлар юк машинасининг ағдарилиши натижасида 25...\n08.03.2019 14:44 0 174\nМексикада Марказий Америка мамлакатларидан келаётган, мигрантлар минган юк машинаси ҳалокатга учради. Натижада 25 киши ҳалок бўлган. Бу ҳақда Чьяпас штати бош прокуратурасига асосланиб «Universal» газетаси ёзди.\nТафсилотларга кўра, ҳайдовчи кутилмаганда рул бошқарувини йўқотган, машина йўлдан чиқиб, ағдарилиб кетган. Ҳодиса жойи қўшни Гватемала мамлакатига яқин ҳисобланади.\nБир ой аввал Мексикада ёнилғи қувури портлаши оқибатида 100 га яқин киши қурбон бўлганди.\nЙТҲ мигрант Мексика\nҲодиса бугун, 09:26\nУчқўрғонда нохуш ЙТҲ содир бўлди\nКоронавирусга чалинганлар сони 18 млн.дан ошди\nХориж 31/07, 20:49\nМексика президенти коррупцияни енгмагунча ниқоб тақишдан бош тортди


Журналистлар, кимга сотилдингиз? / Янгиликлар, фикрлар, воқеалар | Ўзбекистон\n04 мая 2020 2416 0\nБугун биз Жаҳон матбуоти эркинлиги кунини нишонлаяпмиз. БМТ 2020 йилни “Қўрқмас ва холис журналистика” шиори остида ўтказяпти. “Нашр этиш” тугмасини босишдан қўрқиш ҳақида мен роппа-роса бир йил олдин ёзган эдим. Келинг, холислик ҳақида сўз юритамиз.\nКўпинча ўқувчиларнинг “сотилишибди” деган ҳукмига дуч келамиз. Сизга зиддиятли брендлар, ҳукумат ва хорижий ташкилотлар билан ҳамкорлик, алоҳида шахслар учун фурсат бериш ёки бермаслик ёқмаслиги мумкин. Лекин буларнинг барчаси ҳам “иллат” эмас.\nМедианинг иши ниҳоятда қийин ва ҳар куни тўқнаш келадиган муросалардан иборат. Айниқса Ўзбекистонда. “Қоронғи томон” ҳам йўқ эмас. Баъзи миллий ОАВ (айниқса давлат телеканаллари ва ахборот агенликлари) ўзларининг кенг имкониятларидан фойдаланган ҳолда очиқ-ойдин тарғибот олиб боряпти.\nБугунги кунда сиз билан бизнинг замондошимиз, нуфузли файласуф олим, америкалик Ноам Чомски ва унинг ҳаммуаллифи Эдвард Херман 1988 йилнинг ўзидаёқ ўзларининг “Уйдирма розилик: масс-медианинг сиёсий иқтисоди” асарини нашр этишди. Олимлар ўзларининг “тарғибот модели”ни ишлаб чиқишди. Улар бу моделни америкалик ОАВ ларига қўллаб кўриб, уларнинг барчаси ўз моҳиятига кўра холис эмасликларини кўрсатиб беришди. Бугунги кунгача бу китоб жамият, ҳукумат, бизнес ва ОАВ нинг ўзаро хатти-ҳаракатини тасвирловчи энг муҳим илмий ишлардан бири бўлиб келмоқда.\nНоам Чомски “масс-медиа” тушунчасига ўзининг қуйидаги таърифини беради:\n“Масс-медиа самарали ва ўта қудратли ғоявий институт бўлиб, бозор кучлари, ўзлаштирилган тахмин ва ўз-ўзини цензура қилишга таянган ҳолда, шунингдек яққол мажбурлашсиз, тизимни қўллаб-қўллаб қувватловчи тарғибот функциясини бажаради”.\nТаърифдаги “яққол мажбурлашсиз” бирикмасига эътибор беринг. Келинг, ҳозир Ўзбекистонда “яққол мажбурлаш” йўқ деб ҳисоблаймиз. Бугунги кунда хусусий ОАВ, энди одатдагидек, “телефон қўнғироғи” га асосланиб ишламаяпти. Журналистлар цензура ва босимнинг "Ўзбекистон 1.0" қабилидаги даражаси билан тўқнаш келмаяпти.\nЧомски ўз моделини етарли даражадо эркин бўлган мамлакат АҚШ мисолида синаб кўрди. Модель, шунингдек, бошқа олимлар тарафидан Европа давлатларига ҳам муваффақиятли қўллаб кўрилди. Ушбу моделни Ўзбекстоннинг “2015 йил даври” учун қўллаб кўришнинг ўзи ўринсиз бўларди. У даврда “яққол мажбурлаш” бор эди. Истаган одам тарғиботнинг амалда эканлигини кўра оларди. “Ахборот” кўрсатувига ҳеч ким ишонмасди, шундай эмасми?\nБугунги кунда сўз эркинлиги соҳасидаги ривожланиш туфайли вазият бир мунча мураккаблашди. Ноам Чомскининг фикрича, “Медиа хусусий эгаликда бўлса ва расмий цензура мавжуд бўлмаса, тарғибот тизимининг ишлаётганини кўриш анча қийин бўлади. Бу ҳолат медиа фаол тарзда рақобатлашса, корпоратив ва давлат жиноятларига нисбатан вақти-вақти билан ҳамла қилиб, уларни фош этса, шунингдек ўзларини агрессив тарзда сўз эркинлиги ва жамият манфаатларининг ҳимоячилари қилиб кўрсатса, айниқса ишонарли бўлади”.\n“Бу тарздаги танқиднинг чегараланганлиги ошкор этилмай (медианинг ўзида муҳокама қилинмай) қолиб кетаяпти”, - деб ёзади олим. Келинг, нима учун бундай бўлаётганини кўриб чиқамиз.\n“Тарғибот модели” ни Ўзбекистонга қўллаймиз.\nНоам Чомски беш фильтрдан иборат моделни яратди. Олимнинг фикрича, исталган янгилик ёки маълумот ОАВ да нашр этилишидан аввал ушбу фильтрлардан ўтади. Фильтлар фаол тарзда бир-бирининг ичига кириб боради ва ўзаро муносабатга киришади. Уларнинг барчаси биргаликда жамиятда пул ва қудратнинг баробар тақсимланмаганлигининг оқибатини намоён этади. Фильтларнинг ишлаш механизми ресурсларнинг эгалари айнан нима “ёритилишга лойиқ” лигини, шунингдек маълумот қай тарзда талқин этилиши ва берилишини белгилашга қодир эканлигини ҳам кўрсатиб беради.\nЎзбекистонда ҳали Viacom ёки Умумроссия давлат телевидение ва радиоэшиттиришлар компанияси каби қудратли конгломератлар шаклланмаган. Хусусий телестанциялар ва онлайн-медиа бозорни озми-кўпми назорат қилаяпти. Биринчи фильтрнинг Ўзбекистон учун қўлланилишини ҳаққоний, ва, эҳтимол, хусусий эмас, балки давлат “аждари” мисолида тасвирлаб бериш мумкин, деб ҳисоблайман.\nБу ерда фақат биринчи фильтрдан “ўтказилган” танқидга ўрин бор: маҳаллий даражадаги мансабдор шахслар, маргинал гуруҳлар ва бизнесменларнинг “қаттиқ койилиши”, шунингдек алоҳида шахс ва ташкилотларнинг эгага, яъни давлатга фойда келтириши мумкин танқид қилиниши.\nИккинчи фильтр. Реклама. “Бизнес фаолияти учун лицензия”.\n“Реклама берувчилар де-факто лицензия берувчи муассасаларга тенглаштирилади. Чунки уларнинг қўллаб-қувватлашларисиз газеталар яшаш қобилиятини қўлдан бой беради”, - деб ҳисоблайди америкалик тадқиқотчи Джеймс Каррэн ва Джон Ситонлар.\nИккинчи фильтр Ўзбекистонда хусусий ОАВ учун энг нозик масала ҳисобланади. Айниқса онлайн ОАВ. Айнан улар бугунги кунда, одатга кўра, бошқаларга нисбатан “эркинроқ” ва “мустақилроқ” ҳисобланади. Фильтрнинг иши жуда содда. Реклама берувчисиз медиа яшаб қолмайди. Шунинг учун медиа реклама берувчининг сиёсий тарафдорликлари ва иқтисодий манфаатларини ҳисобга олиши керак. Ушбу гирдобга реклама орқасидан даромад олишни бошлаётган блогерлар ҳам тушиб қолади.\nБарча нарса шу даража содда ва реклама берувчилар ўз ҳамкорларига нисбатан тўғридан-тўғри товламачилик қилишаяпти (гарчи Ўзбекистонда бундай ҳолатлар аҳён-аҳёнда учраб турса ҳам), деб ўйлаш ноўрин. Бу жараён ҳар доим мураккаб кечади ва доимий муроса излашдан иборат бўлади. Одатда медианинг ўзи чиқарилаётган материал у ёки бу реклама берувчисига таъсир этиш этмаслигини таҳлил этади. Реклама берувчи қанчалик йирик ва ОАВ учун қанчалик муҳим бўлса, янгилик ёки мақоланинг “тузатиб” чиқарилиши эҳтимоли шунчалик катта бўлади.\nЎзбекситоннинг ОАВ да “реклама нуқтаи назаридан ўзини-ўзи цензура қилиш” ҳолатлари, одатда, йирик компаниялар, концерн ва холдингларнинг рекламасига қарамликдан келиб чиқади. Агар реклама берувчининг йирик жамоат ва сиёсий арбоб билан боғликлик жойи бўлса, масала икки баробар жиддийлашади. Баъзи ҳолларда ОАВ алоҳида хорижий давлатларга нисбатан вазмин танқидни қўллаш ҳақида ўйлашга мажбур бўладилар: реклама бюджетлари хорижий инвестицияларга эга компаниялардан ҳам келади.\nШундай бўлса ҳам, бир нашриётда йирик реклама берувчининг манфаатларига таъсир этувчи танқидий материал билан бир қаторда унинг рекламаси ҳам “бирга яшаётгани”нинг мисоллари ҳам бор. Лекин бундай ҳолларда фильтр ишламаган деб бўлмайди: шунчаки маълум бир маълумот ушлаб қолиниб, унинг бир қисмигина эфирга чиқарилган.\nОАВ нинг “аудитория кенгайишининг қопқони” га тушиб қолиши эҳтимоли реклама фильтрининг билвосита таъсиридир: аудитория қанчалик катталашса, реклама бюджетлари ҳам шунчалик ўсиб боради. Бу ҳолат муҳаррирларни жиддий ва танқидий материаллардан узоқлаштириб, кўнгилочар материаллар томонга ундайди. Шундай қилиб, фильтр ижтимоий жиҳатдан муҳим публикациялар сонининг камайишига хизмат қилади.\n“Расмий” деб аталувчи манбалардан олинган маълумотлар ОАВ учун жуда қимматли маълумот ҳисобланади. Масс-медиа холис бўлишга ҳаракат қилади ва уларга холис эмаслик ва туҳмат қилишда танқид қилинмаслик учун назарий жиҳатдан ишончли бўлган маълумотлар керак. Маълумотни “тасдиқлаш” нинг энг содда усули – уни давлат органларидан олиш ва бу органларни манба сифатида кўрсатишдир.\nШундай қилиб, ОАВ нинг “расмий манбалар”, шунингдек идоралар ва уларнинг вакилларига боғланиб қолиши шаклланади. Ўз навбатида, идоралар учун бундай ҳамкорлик жуда фойдаладир: мунтазам равишда маълумот олиб турган ОАВ маълумот манбаидан ажралиб қолишдан хавотирланиб, идорани кескин танқид қилишга камроқ қизиқади.\nТабиийки, ушбу фильтр ҳеч қандай оғзаки ёки ёзма келишувларни назарда тутмайди. Боғланиб қолиш вақт ўтиши билан юзага келади. Баъзан бу ришта узилади ва “гуноҳкор” ОАВ ёки журналист маълумот манбаини қўлдан чиқаради. Уларни матбуот анжуманларига таклиф қилмай қўйишади, эксклюзив маълумотларнинг олувчилари доирасидан чиқариб юборишади, тезкор шарҳларни рад этишади. Бу эса, назарий жиҳатдан, қонунларга зид эмас.\nFlak ни мавзу муҳокама қилинаётганидан норози инсонлар (бунда, сукут сақлаётганлар кўпчилик ҳам бўлиши мумкин) ҳам, уюшган гуруҳлар, яъни давлат ташкилотлари, жамиятлар, махсус ташкил этилган “тролль-фабрикалар” ҳам амалга ошириши мумкин.\nЧомскининг китоби 1988 йилда нашр этилган ва Интернет вужудга келган вақтдан бери flak ғайриоддий кучга эга бўлди. Кибирбуллинг (таъқиб) шаклига кирган flak журналистларнинг танқид мавзуси ва объектини танлашига муваффақиятли тарзда психологик таъсир ўтказяпти. Иккита машҳур мисол: Газета.uz да “Маънавият Тошкентни барбод этади” мақоласи чоп этилгандан кейин уюштирилган flak ва ОАВ соҳасида фаолият юритувчи мансабдор аёлнинг диний мавзуни эҳтиётсизлик билан кўтариб чиққандан кейинги ҳолат.\nFlak “катта” ОАВ га ҳам ҳужум қилади. Аччиқли мавзуни эҳтиётсизлик билан кўтариб чиқиб, таҳририятнинг нуқтаи назаридан норози аудиториянинг ғазаб бўронига дуч келган нашриёт реклама берувчилардан айрилиб қолиши мумкин. Маълум бир лаҳзада жанжалнинг заҳри керагидан ошиб, реклама “тарқалиб” кетади. Фильтр ўз ишини бажаради.\nЧомски “тарғибот модели” нинг бешинчи, якуний фильтри учун “антиғоя” тушунчасини киритди. Ушбу мақолада таҳлил этилаётган китоб совуқ уруш даврида чоп этилган эди, шунинг учун олим АҚШ да мавжуд бўлган антикоммунизм ғоясини мисол сифатида қўллаган. 1997 йилда Чомски америкаликлар жамиятида антикоммунизм ўрнини “терроризмга қарши кураш” эгаллаган деб ҳисоблаб, бешинчи фильтрни янгилади.\nЧомскининг фикрига кўра, давлатлар, одатда, қандайдир бир “душман” ни яратади. Бу душманнинг мақсади жамиятда самарали назорат учун керак бўлган қўрқув муҳитини яратишдир. Бундай жамиятда хавфли бўлиши мумкин бўлган маълум бир гуруҳ ва ҳодисаларга нисбатан нафрат ортиб боради. Бу хавф ҳам ҳақиқий, ҳам сунъий тарзда тузилган бўлиши мумкин.\nБундай шароитда у ёки бу тарзда давлатни танқид қилаётган исталган маълумот автоматик тарзда “ватанпарварлик руҳида эмас” деб эълон қилиниши, ОАВ ёки журналистнинг ўзи эса “душман” имиджини олиши мумкин. Бу ҳолат уларни маълумотни, ҳаққоний ва ишончли, шунингдек ижтимоий аҳамиятга эга бўлса ҳам, фильтрлашга мажбур этади.\nЯққол мисол сифатида замонавий Россияни олишимиз мумкин. У ерда антиғоя сифатида “ғарб хавфи” қўлланилади. Давлат ва унинг ташаббусларини танқид қилаётган журналистлар кўп ҳолларда “ғарб таъсири остида қолган”, “АҚШ Давлат департаментига хизмат қилувчи”, “хорижий жосус” каби ёрлиқларга эга бўлади.\nЎзбекистонда узоқ йиллар давомида диний экстремизм, терроризм, шунингдек “миллий менталитетимизга мос келмайдиган” шартли “қадриятлар” антиғоя бўлиб келган. ОАВ ушбу шартли “ғоялар” га хайрихоҳликда тасодифан шубҳаланиб қолинмасликлари учун ўз публикацияларини фильтрлашга мажбур бўлган. Ўзбекистон телевидениесида эркакларнинг соқол қўйиб, зирак тақиб ва татуировка билан чиқишларига яширин тақиқ қўйилганлиги ушбу фильтр ишининг маъносиз намоёнидир.\n“Медианинг эгалари борлиги қўрқинчли эмас, барча медианинг эгаси битта инсон бўлса, қўрқинчли”, - деб ҳисоблайди россиялик машҳур сиёсатшунос Екатерина Шульман.\nМақолани ёзишда “Manufacturing Consent: The Political Economy of the Mass Media”. 1988, 2002 by Edward S. Herman and Noam Chomsky. Pantheon Books, New York китобидан фойдаланилди.\n22 мая 2020 35 0\n18 мая 2020 53 0\n17 мая 2020 39 0\nБМТТД пандемия шароитида уй-жойларнинг энергия самарадорлигини таъминлайди\nКоронавирус пандемияси, кўплаб саноат корхоналари фаолиятининг мажбурий тўхтатилиши ва бунинг натижасида юзага келган иқтисодий пасайиш Ўзбекистонда, жумладан, энергиядан оқилона фойдаланмаслик билан боғлиқ кўплаб муаммоларни юзага чиқарди\n14 мая 2020 248 0


Ўзбекистонда Интернет устидан назорат ўрнатишга ҳаракат қилинмоқда\nНодира. Интернет тармоғидан фойдаланаётган ўзбекистонликлар сўнгги пайтларда янги муаммога дуч келмоқда. Гап шундаки, баъзи сайтларда Ўзбекистон ҳақида берилган мақолалар дарҳол ёпиб қўйиляпти. Масалан, сайт мундарижасида мақола номи бор, лекин уни очишнинг иложи бўлмаётир.\nКузатувчиларнинг айтишича, Ўзбекистон ва унинг ҳукуматига тегишли мулоҳазалар билдирилган мақолалар Ўзбекистоннинг ўзида ёпиб қўйилмоқда.\nМустақил кузатувчиларнинг аксарияти бунинг сабабини шу йилнинг январ ойидан бошлаб Усмон Ҳақназаров исмли шахс Ўзбекистон ҳукумати фаолиятига дахлдор бир қанча жиддий таҳлилий материалларни Интернетда эълон қилгани ва уларнинг халқ ўртасида катта шов-шувлар уйғотганида кўрмоқда.\nШунингдек, сўнгги бир йил давомида мамлакат раҳбарияти фаолиятига доир танқидий чиқишлар, инсон ҳуқуқларининг бузилиши, қамоқхоналардаги қийноқлар хусусидаги маълумотларнинг кўпайиб бораётгани ҳам мамлакат ҳукуматини Интернет устидан назоратни кучайтиришга ундамоқда, дейди улар.\nЎзбекистондаги провайдерлар аҳолидан айрим материалларнинг очилмаётганидан шикоят кўпаяётгани, бироқ бу ўзларининг фаолиятига дахлдор эмаслигини айтмоқда.\n«Саркор телеком» провайдери вакилининг сўзларига қараганда, провайдер сайтга кириш имкониятини тўсмаяпти. Бу юқоридаги ташкилотлар иродасига боғлиқ ҳолат, деди у.\nАйни пайтда «centrasia.ru» сайти энг кўп таъқиққа учраётган сайтлардан бири сифатида эътироф этилмоқда. Жумладан, «Найтов» провайдерига уланган компьютерларда ушбу сайт очилмаётир, демоқда Интернетдан фойдаланувчилар.\nУшбу сайт бугунги кунда ўзининг кўплаб мухлисларига эга. Унда Марказий Осиё минтақасига доир муҳим ва қизиқарли материаллар, халқаро экспертлар қаламига мансуб таҳлилий мақолалар бериб борилади.\n“ЎзПАК» провайдери вакилининг сўзларига қараганда, беркитилаётган сайтларда аксарият ҳолларда таъқиқланган, мамлакат хавфсизлигига раҳна солаётган материаллар бўлади. Бундай тадбирлар мамлакат ҳукумати, Президент доирасида ҳал этилади ва шу каби материаллар хавфсизлик органлари томонидан ёпилади. Интернет орқали нимани ўқиш-ўқимасликни улар ҳал қилади, дейди «ЎзПАК» вакили.\n15 сентябр куни «centrasia.ru»да эълон қилинган, бироқ матни беркитилган «Оддий ўзбек нимани ўқиши мумкин эмас?» мақоласи муаллифи, «Фридом хаус» ташкилоти ҳузуридаги Ўзбекистон қонунчилиги ижтимоий мониторинги бўйича ишчи гуруҳ мувофиқлаштирувчиси Аҳтам Шоймардоновнинг фикрича, сайтлардаги мақолалар расмий матбуот билан кескин рақобатлаша бошлади.\nУнинг айтишича, одамлар Интернетдан мамлакат ҳаётига оид тақчил маълумотларни ола бошлагани ҳукуматга ёқмаётир.\nАйни кунларда ҳам Ўзбекистонда сайтларни ёки улардаги айрим мақолаларни ёпиш ҳоллари давом этмоқда.


Ёзувчи ва Калифорниядаги республикачилар партиясининг собиқ раиси Том Дел Беккаро Жо Байден бўлажак президентлик сайловларида ғалаба қозонса, Америка иқтисодиёти чуқур таназзул даврига дуч келади деб ҳисоблайди\nТОШКЕНТ, 10 июн - Sputnik. Демократик партиядан номзод ва собиқ вице-президент Жо Байден бўлажак президентлик сайловларида ғалаба қозонса, Америка иқтисодиёти чуқур таназзул даврига дуч келади, дея хабар беради FOX News ёзувчи ва Калифорниядаги республикачилар партиясининг собиқ раиси Том Дел Беккарога таяниб.\nУнинг таъкидлашича, ҳозирда коронавирус шароитида Америка иқтисодиёти инқирозни бошидан кечирмоқда, мамлакатда рекорд даражадаги ишсизлик кўрсаткичи қайд этилди. Шу сабабли, мамлакат иқтисодий ўсишни таъминлайдиган сиёсий ислоҳотларга муҳтож.\nДел Беккаронинг сўзларига кўра, Байден таклиф этаётган чоралар шу қадар салбий оқибатларга олиб келадики, агар улар қабул қилинса, АҚШ жиддий таназзулга шўнғиши мумкин.\nШарҳловчининг фикрига кўра, Байден, бошқа ишлар қаторида, ҳозирги давлат раҳбари Дональд Трамп томонидан амалга оширилган ва иқтисодиётнинг кескин ўсишига ва иш ўринлари сонининг кўпайишига олиб келган солиқ ислоҳотининг бекор қилинишини талаб қилмоқда.\nТрампнинг потенциал рақиби юқори даромад эгалариганинг даромад солиғини, капитал ўсишига солиқни, ташкилотлар даромад солиғини оширишни таклиф қилмоқда, иқтисодий стратегия эса чет элдан келадиган даромадлар солиғини икки баравар оширишни назарда тутади.\nУшбу таклифлар ва унинг иқлим ўзгаришига қарши курашиш тўғрисидаги қонун лойиҳасини қўллаб-қувватлаши мамлакат иқтисодиётига зарар етказади, дея хулоса қилди дел Беккаро.


Россияда уч ўзбекистонлик муҳожир ўлиги топилди\nРоссияда нобуд бўлаëтга ўзбекистонлик муҳожирлар сони йилдан йилга ошиб бормоқда.\nБайкалорти ўлкасининг Каримское посëлкасидаги хусусий уйлардан бирида уч нафар Ўзбекистон фуқаросининг жасади топилди¸ деб хабар тарқатди ўлка прокуратураси матбуот хизмати.\n16 сентябрь куни воқеа жойига етиб келган криминалист мутахассислар марҳумлар танасида зўравонлик излари йўқ¸ деган хулосага келган.\nПрокуратура расмийсига кўра¸ ўзбекистонлик эркакларнинг ис газидан бўғилиб ўлганини тахмин қилинмоқда.\nАйни пайтда¸ терговчилар учала ўзбекистонлик муҳожирнинг ўз жонига ўзи қасд қилгани¸ шунингдек қотиллик эҳтимолини ҳам кўриб чиқмоқда.\nҲозирча ўлган ўзбекистонликлар шахсига оид маълумот очиқланмади.


Илм-фан ривожи тараққиётга, бунёдкорлик фаровонликка хизмат қилади — Ishonch Gazetasi\nДавлатимиз раҳбарининг куни кеча эълон қилинган «Ўзбекистон Республикасида атом энергетикасини ривожлантириш чора-тадбирлари тўғрисида»ги фармони энергия ҳосил қилувчи қувватларни кўпайтириш ҳисобига аҳоли ва иқтисодиёт тармоқларини энергия билан барқарор таъминлаш, энергетика секторини диверсификация қилиш, атом энергиясидан тинчлик мақсадларида фойдаланиш ва ушбу йўналишларга илғор инновацион технологияларни жорий этиш мақсадларини кўзда тутади. Ушбу йўналишдаги давлат сиёсати ва атом энергетикаси соҳасидаги лойиҳаларни амалга ошириш учун Ўзбекистон Республикаси Вазирлар Маҳкамаси ҳузурида Атом энергетикасини ривожлантириш агентлиги ташкил этилди.\nЎзбекистон АЭС учун асосий хомашё бўлган уран захираси бўйича дунёда еттинчи ўринда туради. Бу захирадан унумли фойдаланиш учун мавжуд илмий-тадқиқот базасини такомиллаштириш, замонавий билимларни пухта ўзлаштирган мутахассислар тайёрлаш талаб этилади. Шу боис ЎзФА Ядро физикаси институти базасида Москва муҳандислик-физика институти филиалини очиш режалаштирилмоқда.\n– Бу институт мамлакатимизда барпо этиладиган атом электростанциясига ҳамоҳанг бўлиши керак, – деди Президентимиз. – Келгусида Мирзо Улуғбек шаҳарчасидаги эски маданият саройи ва унинг атрофи замонавий қиёфага киради. Олимларнинг меҳнат қилиши, илм-фанни ривожлантириш учун халқаро стандартларга мос шароитлар яратилади.\nШавкат Мирзиёев Ядро физикаси институти залида Фанлар академияси ва илмий-тадқиқот институтлари вакиллари, академиклар, олимлар, ёш тадқиқотчилар билан учрашув ўтказди.\nМамлакатимизда илм-фанни ривожлантириш мақсадида олимлар билан учрашувлар ўтказиш анъанага айланди. Давлатимиз раҳбари жорий йил 6 апрель куни Фанлар академияси Ўсимлик моддалари кимёси институтида олий таълим ва ЎзФА илмий-тадқиқот институтлари раҳбарлари билан учрашувда фан билан ишлаб чиқариш ўртасидаги интеграцияни мустаҳкамлаш бўйича зарур топшириқлар берган эди. Мулоқот чоғида бу борадаги вазифалар ижроси ҳақида сўз борди.\nПрезидентимиз ҳар бир илмий ишга маҳсулот сифатида қараладиган, унинг харидори олдиндан аниқ бўладиган тизим яратилсагина мақсадга эришиш мумкинлигини таъкидлади. Илмий ишланмаларнинг амалиётга татбиқ этилишини қўллаб-қувватлаш учун 100 миллион доллар грант ажратилиши, илмий-тадқиқот институтлари ходимларининг маошлари бир неча баробар оширилишини маълум қилди.\nТадбирда Фанлар академияси президенти Б.Йўлдошев, инновацион ривожланиш вазири И.Абдураҳмонов, ЎзФА Ион плазма ва лазер технологиялари институти директори Ҳ.Ашуров, академиклар А.Асқаров, С.Баҳромов ва бошқалар мамлакатимизда илм-фаннинг ҳар бир йўналишини ривожлантириш бўйича салмоқли ишлар бошлангани, физика-математика соҳаси олимлари билан мазкур учрашув атомни ўрганиш фани ва ядро технологияларини ривожлантиришга оид комплекс чора-тадбирларни амалга ошириш борасидаги долзарб вазифаларни белгилаб олишда муҳим қадам эканини алоҳида қайд этдилар.\nТошкент йирик мегаполисга айланмоқда. Шунга монанд улкан бунёдкорлик ишлари амалга оширилмоқда. Давлатимиз раҳбари аҳолининг талаб ва эҳтиёжи, пойтахтимизнинг келгуси ривожланишини инобатга олган ҳолда, Тошкент шаҳри бўйлаб ер усти ҳалқа метро линиясини қуриш бўйича топшириқ берган эди. Қисқа фурсат ичида кенг кўламли қурилиш ишлари бошлаб юборилди.\nПрезидентимиз Тошкент шаҳри бўйлаб барпо этилаётган ер усти ҳалқа метро линияси қурилиши билан танишди.\nҚурилиш ишлари беш босқичда амалга оширилади. Дастлаб Тошкент метрополитенининг «Дўстлик» бекатидан Қўйлиқ бозоригача бўлган қисми қурилади. 11 километрлик масофада 8 бекат бунёд этиш мўлжалланган.\nИккинчи босқичда Қўйлиқ бозори билан «Олмазор» бекати боғланади. Сўнгра бу ердан «Беруний» бекатигача бўлган масофада қатновлар йўлга қўйилади. Кейинги босқичда «Беруний»дан «Бодомзор» бекатигача қурилиш ишлари олиб борилиб, сўнгги босқичда «Дўстлик» бекатига уланади.\nБугунги кунга қадар ҳалқа метро йўлининг 4 километр қисмида қурилиш ишлари амалга оширилиб, 206 та таянч устуни учун котлован қазиш ишлари бажарилган. Устунлар устига кўндаланг темир-бетон таянч ўрнатиш ишлари бошланган. Устунлар оралиғини бирлаштирувчи 16 та темир-бетон балка ўрнатилган.\nҚурилиш ишларига 60 дан ортиқ техника ва механизм ҳамда 400 нафар муҳандис ва ишчи жалб қилинган. Метро қурилиши «Ўзбекистон темир йўллари» акциядорлик жамиятига қарашли «Кўприк қурилиш трести» унитар корхонаси бунёдкорлари томонидан амалга оширилмоқда.\nДавлатимиз раҳбари ер усти ҳалқа метро линияси қурилишида эътиборга олиш лозим бўлган жиҳатларга алоҳида тўхталди. Бунёдкорлик ишлари узлуксизлигини таъминлаш, унинг атрофини ободонлаштириш, «Дўстлик» бекатидан Қўйлиқ бозоригача ва Қўйлиқ бозоридан «Олмазор» бекатигача бўлган қисмини 2019 йил Наврўз байрамигача фойдаланишга топшириш юзасидан зарур кўрсатмалар берди.\nАйни пайтда ҳалқа метро линиясидаги поезд ва бошқа техника воситаларини бошқариш учун 50 нафарга яқин мутахассис Жанубий Корея ва Хитойда малака оширмоқда. Метрода ҳаракатланадиган янги поезд вагонлари ҳам тайёрланмоқда.\nШавкат Мирзиёев Сергели тумани «Чоштепа» маҳалла фуқаролар йиғини ҳудудидаги янги уй-жойлар қурилишини бориб кўрди.\nБу ерда Тошкент шаҳар ҳокимлиги томонидан ажратилган 30 гектар ерда чет эллик инвесторлар иштирокида янги қурилиш технологиялари асосида 4 минг 20 хонадонга мўлжалланган 72 та 7 қаватли уй қурилмоқда.\nШуларни инобатга олган ҳолда, Сергели туманида 2017 — 2022 йилларда 500 кўп қаватли уй қурилиши бўйича махсус дастур ишлаб чиқилди. Бу йирик лойиҳанинг амалга оширилиши қарийб 30 минг оиланинг уй-жойга эҳтиёжини таъминлаш имконини беради.\nТошкент шаҳрида барча манбалар ҳисобидан қарийб 28 минг хонадонли 638 кўп қаватли уй қурилмоқда. Жумладан, замонавий лойиҳалар асосида жами 15 минг 740 хонадонли 334 арзон уй барпо этилмоқда. Бу ўтган йилга нисбатан 3 баробар кўпдир.\n– Уй қурилишида ҳар жиҳатдан қулай ва сифатни таъминловчи илғор технологиялардан фойдаланиш кўламини янада кенгайтиришимиз керак, – деди Шавкат Мирзиёев. – Мамлакатимизда бу каби уйлар қурилиши тизимли давом этади. Шу боис қурувчи кадрларни тайёрлашга алоҳида эътибор қаратиш лозим. Ёшларимиз қурилиш саноатида энг сўнгги технологияларни, инновацион ғояларни ҳаётга татбиқ этишга қодир бўлиши зарур.\nУзунлиги 7,1 километр бўлган Тошкент метрополитенининг Сергели линияси қурилишини 2020 йилга қадар якунлаш кўзда тутилган. Сергели метро линияси ҳозиргача Марказий Осиёда қўлланилмаган бутунлай янгича – эстакада усулида бунёд этилмоқда. Мазкур линия кўприксимон тарзда қурилади, поездлар ер устида ҳаракатланади. Бекатларда йўловчиларга қулайлик яратиш мақсадида махсус лифт ва эскалаторлар ўрнатилади.\nЛойиҳа қиймати 105 миллион долларга тенг. Унинг доирасида 265 жуфт таянч устун ва оралиқ тўсинлар ўрнатиш, 6 та йўловчи бекати ва 6 та электр таъминоти станциясини қуриш кўзда тутилган. Метронинг Сергели йўналиши Чилонзор йўналишининг «Олмазор» бекатидан бошланиб, «Йўлдош» даҳасигача бўлган ҳудуддан ўтади.\nАйни пайтда лойиҳанинг 5 километр қисмида қурилиш ишлари амалга оширилмоқда. 130 жуфт таянч устунлар ўрнатилган. Улар устига 60 та оралиқ тўсинлар қўйилиб, бирлаштирувчи балкалар ўрнатиш ишлари бошланган.


TOP-20: жаҳон футболининг энг қиммат клублари эълон қилинди | Qalampir.uz\nTOP-20: жаҳон футболининг энг қиммат клублари эълон қилинди\nСпорт\t07 Май 23:29 11923\nCOVID-19 пандемияси футболга ҳам спорт жиҳатидан, ҳам молиявий жиҳатдан катта таъсир кўрсатди. “Forbes” нашри 2021 йил бўйича машҳур футбол клубларининг молиявий ҳолатини эълон қилганидан сўнг, карантин чекловлари футболга қанчалик қаттиқ таъсир қилгани янада ойдинлашди.\nЖурнал маълумотларига кўра, 2019-2020 йилги мавсумда энг яхши 20 та клубнинг ўртача даромади 2017-2018 йилги мавсумга нисбатан 9,6 фоизга, аниқроғи 441 миллион АҚШ долларига камайди.\nЎйинларга ташриф буюришни чеклаш сабабли тушумлар камайганига қарамай, 2021 йилдаги энг қиммат футбол клубларининг нархи икки йил аввал қайд этилган кўрсаткичга нисбатан 30 фоизга ўсган. Шунингдек, рейтингда янги лидерлар пайдо бўлди.\nСўнгги 16 йил ичида Испаниянинг Қироллик клуби “Реал Мадрид” (5 марта) ёки Англиянинг “Манчестер Юнайтед” клуби (11 марта) ушбу рейтингда доимий равишда етакчилик қилиб келди. Бу йил эса қиймати 4,76 миллиард АҚШ долларига баҳоланган Испаниянинг “Барселона” клуби илк марта пешқадамликни қўлга олди.\nTOP-20 таликдан Англия Премьер-лигасининг бирданига 9 та клуби ўрин эгаллади.\nРейтинг қуйидаги кўринишда:\n1. Испаниянинг “Барселона” клуби. Қиймати – 4,76 миллиард АҚШ доллари;\n2. Испаниянинг “Реал Мадрид” клуби. Қиймати – 4,75 миллиард АҚШ доллари;\n3. Германиянинг “Бавария” клуби. Қиймати – 4,215 миллиард доллари;\n4. Англиянинг “Манчестер Юнайтед” клуби. Қиймати – 4,2 миллиард доллари;\n5. Англиянинг “Ливерпуль”. Қиймати – 4,1 миллиард АҚШ доллари;\n6. Англиянинг “Манчестер Сити” клуби. Қиймати – 4 миллиард АҚШ доллари;\n7. Англиянинг “Челси”. Қиймати – 3,2 миллиард АҚШ доллари;\n8. Англиянинг “Арсенал”. Қиймати – 2,8 миллиард АҚШ доллари;\n9. Франциянинг ПСЖ клуби. Қиймати – 2,5 миллиард АҚШ доллари;\n10. Англиянинг “Тоттенхем”. Қиймати – 2,3 миллиард АҚШ доллари;\n11. Италиянинг “Ювентус”. Қиймати – 1,95 миллиард АҚШ доллари;\n12. Германиянинг “Боруссия Дортмунд” клуби. Қиймати – 1,9 миллиард АҚШ доллари;\n13. Испаниянинг “Атлетико”. Қиймати – 1 миллиард АҚШ доллари;\n14. Италиянинг “Интер”. Қиймати – 743 миллион АҚШ доллари;\n15. Англиянинг “Эвертон”. Қиймати – 658 миллион АҚШ доллари;\n16. Италиянинг “Милан”. Қиймати – 559 миллион АҚШ доллари;\n17. Италиянинг “Рома”. Қиймати – 548 миллион АҚШ доллари;\n18. Англиянинг “Вест Хем”. Қиймати – 508 миллион АҚШ доллари;\n19. Англиянинг “Лестер”. Қиймати – 455 миллион АҚШдоллари;\n20. Нидерландиянинг “Аякс”. Қиймати – 413 миллион АҚШ доллари.\n22 Октябрь 14:00 26174\n24 Октябрь 22:45 20568\n23 Октябрь 22:25 19679\n22 Октябрь 22:47 18872\n22 Октябрь 09:22 18276


Бир жуфт қаро кўзингиз эмас, қалб кўзингиз сўқир бўлса ёмон!\nМамлакатимизда қишлоқ хўжалигини янада ривожлантириш, бу борада ҳар қарич ердан самарали фойдаланиш орқали ишлаб чиқариш ҳажмини оширишга алоҳида эътибор қаратилмоқда.\nТоморқачиликни ривожлантириш бугунги пандемия шароити ва у сабаб юзага келаётган глобал иқтисодий инқироз ҳолатида аҳоли бандлиги ва даромадини оширишнинг асосий йўлларидан бири бўлиб турибди.\nМаҳалла ва оилани қўллаб-қувватлаш вазирлиги томонидан юртимиздаги барча маҳаллаларда одамларнинг турмуш шароити, уларни қийнаб келаётган муаммолар ўрганилиши баробарида томорқадан самарали фойдаланиш, бу борада омилкор деҳқонларнинг илғор тажрибалари тарғиб қилинмоқда. Эътиборли жиҳати, ўрганишлар таҳлили меҳнаткаш, томорқасининг ҳар қарич еридан унумли фойдаланиб, юқори даромад топаётган оилалар кўплигини кўрсатмоқда.\nТошкент вилояти Зангиота туманида истиқомат қилувчи Хасанжон Ойхўжаевлар оиласи ана шундай меҳнатсевар, омилкор оилалардан биридир. Хасанжон 1-гуруҳ ногирони. Кўзлари ёруғ дунёни у қадар яхши кўрмасада, ҳалол меҳнати, матонати билан бор имкониятлардан оқилона фойдаланиб келаётган шижоатли ёшлардан. Ушбу хонадонга кириб борган ҳар бир инсон бу йигитдаги меҳнатга чанқоқлик, келажакка ишонч ҳамда бугунги кунига шукроналик ҳиссини туяди.\nХасанжон Ойхўжаев бугунги кунда 3,5 сотихли томорқасида иссиқхона ташкил қилиб, бир йилда 3 маротаба ҳосил олмоқда.\n– Иссиқхонамизда помидор, бодринг, тўқсонбости экинлар экиб, ўз оилам ва аҳолини қишлоқ хўжалиги маҳсулотлари билан таъминлаб келаяпман, – дейди Хасанжон. – Шу мўъжазгина иссиқхонадан ҳар йили яхшигина даромад оламиз. Бу йил 30 миллион сўм даромад олишни мўлжаллаб турибман.\nКўзлари ёруғ дунёни яхши кўра олмайдиган ушбу йигитнинг ҳаёт тарзи барчамизга ибрат бўлмоғи лозим. Зеро, сизу биз «кўзи ожиз», дегувчи шу йигитнинг қалб кўзи очиқ. Хасанжон қалб кўзи ила қилаётган ҳалол меҳнати билан айрим кўзи очиқ, боқимандалик кайфиятига берилиб, «Мен юртимга эмас, юртим менга нима берди», деб яшаётган «сўқирларга» ҳар томонлама ибрат бўла олади.


Ханс Клюге ЖССТ Европа минтақавий бюросининг янги директории этиб сайланди – Газета.uz\nБелгиялик 50 ёшли мутахассис Ханс Клюге олти нафар номзод орасидан Европа минтақавий бюросининг янги директори этиб сайланди.\nLotinchada 17 сентябрь 2019, 18:07 Жамият\nАйни пайтда Дания пойтахти Копенгаген шаҳрида Жаҳон соғлиқни сақлаш ташкилоти Европа минтақавий қўмитасининг 69-сессияси бўлиб ўтмоқда. Унда ЖССТ Европа минтақавий бюросига аъзо 53 та давлат соғлиқни сақлаш вазирлари, ҳамкор ташкилотлар ва фуқаролик жамиятлари вакиллари қатори Соғлиқни сақлаш вазири Алишер Шодмонов бошчилигидаги Ўзбекистон делегацияси ҳам иштирок этмоқда. Бу ҳақда Соғлиқни сақлаш вазирлиги жамоатчилик билан алоқалар бўлими хабар берди.\nМаълумки, ЖССТ Европа минтақавий бюросини минтақавий қўмита томонидан сайланадиган директор бошқаради. Ушбу лавозимга аъзо давлатлар томонидан тавсия этилган номзодлар орасидан беш йил муддатга сайланади. Мазкур нуфузли сессиянинг иккинчи куни, айнан, ЖССТ Европа минтақавий бюросининг янги директорини сайлашдан бошланди. Шунга кўра, белгиялик 50 ёшли мутахассис Ханс Клюге олти нафар номзод орасидан Европа минтақавий бюросининг янги директори этиб сайланди. Айни пайтга қадар у ЖССТ Европа минтақавий бюросининг соғлиқни сақлаш тизимлари ва жамоат саломатлигини муҳофаза қилиш бўлими директори ҳамда ушбу бюро минтақавий директорининг махсус вакили лавозимида фаолият кўрсатган.\nСессия доирасида Ўзбекистон соғлиқни сақлаш вазири Алишер Шадманов Ханс Клюге билан учрашди ва уни масъулиятли лавозимга тайинлангани билан табриклаб, минтақавий бюронинг қийин, аммо муҳим вазифаларини бажаришда улкан муваффақиятлар тилади. Европа минтақавий бюросининг янги директори, ўз навбатида, Ўзбекистонда соғлиқни сақлаш соҳасидаги ислоҳотларни диққат билан кузатаётганини таъкидлади. Тиббий ёрдам сифати ва улардан фойдаланиш имкониятларини ошириш, профилактик тадбирларни кучайтириш, оналар ва болаларга тиббий ёрдам кўрсатиш тизимини янада такомиллаштириш, соҳада хусусий секторни ривожлантириш, мамлакатда электрон соғлиқни сақлаш тизимини кенг жорий этиш каби кўплаб устувор йўналишларни қамраб олган — 2019 — 2025 йилларда Ўзбекистон Республикаси соғлиқни сақлаш тизимини ривожлантириш концепциясини амалга ошириш жараёни билан қизиқиб, бу борада қўллаб-қувватлашга тайёр эканини билдирди.\nСессия иштирокчилари томонидан «Саломатлик — 2020» дастури қабул қилингандан сўнг улкан ютуқларга эришилгани таъкидланди. «Саломатлик — 2020» сиёсатига мувофиқ, миллий соғлиқни сақлаш дастурларига эга минтақадаги мамлакатларнинг улуши 2010 йилдаги 36,4 фоиздан айни пайтда 62,7 фоизга ўсди. Натижада умр кўриш давомийлигининг ўсиши ва эрта ўлимнинг камайиши кузатилди. Шу билан бирга, баъзи мамлакатларда чекиш, спиртли ичимликлар истеъмол қилиш, ортиқча вазн ва семириш, шунингдек, эмлашнинг етарли даражада эмаслиги каби жиҳатлар ҳамон кўзланган мақсадга эришишга тўсқинлик қилаётганлиги қайд этилди.\nСессияда, шунингдек, соғлиқни сақлаш бўйича тенглик, саводхонлик, ташкилий ва технологик инновациялар орқали тиббиётнинг бирламчи бўғинини кучайтириш каби устувор масалаларга ҳам эътибор қаратилмоқда. Икки томонлама учрашув ва амалий брифингларда соғлиқни сақлаш дипломатияси ва миграцияси, болалар ва ўсмирлар саломатлиги, Барқарор тараққиёт мақсадларига эришишни қўллаб-қувватлаш манбалари, тиббиёт тизимларини рақамлаштириш, кадрлар масаласи каби кўплаб мавзулар атрофлича муҳокама қилинмоқда.


Ўзбек илм-фани йўқотган тикланмас хазина « Ўзбекистон Халқ Ҳаракати\nЎзбек илм-фани йўқотган тикланмас хазина\n02 November 2020 - 17:03\n29 октябрь куни Ўзбекистон илм олами ўрнини тўлдириб бўлмайдиган йўқотишга учради – таниқли шарқшунос-турколог Андрей Кубатин коронавируснинг оғир асоратлари туфайли бевақт вафот этди.\nУ атиги 36 ёшда эди. Ушбу қайғули хабар Андрейнинг синглиси Клара Сахарова ва дўстларининг ижтимоий тармоқлардаги хабарларидан маълум бўлди.\n“Акам 30 октябрь куни Тошкент вилоятининг Ўртачирчиқ туманидаги мусулмонлар қабристонига дафн қилинди (у шуни истаганди). Биз ўша ерда туғилганмиз. Хайрлашишни истаганлар шунчалик кўп эдики, уларни зўрға сиғдира олдик, уни шахсан таниган ва танимаганларнинг ҳаммаси, дўстлари ва ёру биродарлари келишди”, деди Клара AsiaTerra билан суҳбатда.\nКлара Сахарова Андрей касалхонага 15 октябрь куни ётқизилгани ва роппа-роса икки ҳафтадан сўнг у оламдан кўз юмгани, аммо воқеаларнинг драматик якунланишида фақатгина ковид айбдор эмаслигини билдирди.\nМарҳумнинг синглиси нашримизга айтган сўзлар илгари эълон қилинмаган эди – у севимли акасига зиён етказишдан жуда қўрқарди. Гарчи Андрей терговда бўлганида, улар уни жисмоний ва руҳий қийноққа солгани билса ҳам.\nУлар Адрейни хотинини зўрлаш ва боласини ўлдириш билан таҳдид қилишган. Натижада Андрейнинг рафиқаси Феруза ташвишлар сабабли ҳомиласидан айрилиб, кейин қайта ҳомиладор бўлолмади.\n“Энди у Яратганнинг ҳомийлигию ҳимоясига йўл олди, – дейди Клара. – 40 дан ортиқ тилни биладиган ҳалол ва меҳрибон одам, “ўлик” тилларни (масалан, сўғд тили) ўқий оладиган, қадимги тангалар ва қўлёзмаларда ёзилган нарсаларни очиб берадиган, ўзини ватани ва касбига бағишлаган ноёб мутахассис тўсатдан халқ душмани сифатида кўрила бошлади!\nТўлиқ икки ярим йиллик ҳаёти жаҳаннамда, уларнинг беш ойи МХХнинг машҳур Гвардейская ҳибсхонаси ертўласида ўтди, у ерда барча аъзоларини – жигар, буйрак ва юрагини уриб эзиб ташлашган. У профессионал равишда калтакланган.\nАкамни ковиддан даволаш пайтида мен билан суҳбатлашган шифокорлар ҳайратда қолишди: нега бундай ёш йигитнинг асаблари тамом бўлган – худди урушни бошдан кечиргандек? Агар билсангиз эди … Акам касалхонага атиги 10 фоиз ўпка яллиғланиши билан ётқизилган ва бир неча кун ичида зарарланиш 90 фоизга чиқиб кетган. Шифокорларнинг ҳарчанд уринишларига қарамай, асаб тизими бу юкни кўтаролмади”.\n27 октябрда, укасининг фожеали ўлимидан икки кун олдин Кларага махсус антиковид костюмда унинг олдига киришига рухсат беришди.\n“Гўё умри тугаб бораётганини сезгандек, Андрей мен билан қамоқхонада юз берган даҳшатли қийноқларнинг барча тафсилотларини ўртоқлашишга шошилди, унинг ўзи бундан тирик қолганига ҳайрон эди, – дея давом этади Клара. – Мен илгари билганларим эса ҳақиқатнинг ярми эди. Луғатида ҳатто ёмон сўзлари бўлмаган одамга буни қандай раво кўришлари мумкин! Ахир у ҳар бир кишига она тилида тасалли берар, ҳаммани дўст сифатида кўришга ҳаракат қиларди. Шунинг учун, афтидан, у Музаффар Жониевнинг асл мақсадини дарҳол пайқамаган ва унинг сўзларига кўра Андрейни қамоққа олишди (акаси қамоққа ташланганидан кейин у Андрейнинг номига таклифнома беришга уялмасдан, дабдабали тўй ўтказди. У ҳозир Ислом академиясининг докторанти. Тергов номидан сохта экспертиза Президент ҳузуридаги Стратегик тадқиқотлар институтидан қанақадир Суҳроб Юсупов томонидан тузилган)”.\n“Ахир бизнинг халқаро оиламиз бор: Андрейнинг рафиқаси – ўзбек, синглим қозоққа турмушга чиққан, яна бир укамнинг қозоғистонлик хотини бор, эрим эса татар. Бизнинг онамиз – рус, дадам – озарбайжон. Ва биз ҳаммамиз – полиглотмиз. Биз оиламиз билан “орган” ҳаммасини аниқлаб, уни қўйиб юборишига ишонган эдик. Кутдик. Аммо сентябрь ойида маънавий зарарни қоплаш тўғрисида даъво аризаси билан мурожаат қилганимизда рад жавоби олдик. Гарчи одамларнинг ҳаётини барбод қилишган бўлса-да, жаллодлар ўзларининг хатоларини тан олишни истамади. Икки марта ариза ёздик ва икки сафар ҳам рад этилди. Ҳатто оддий кечирим ҳам сўрашмади…”.\nУч йил олдин, 2017 йил декабрда Кубатин Жиноят кодексининг 157- (“давлатга хиёнат”) моддаси билан айбдор деб топилиб, 11 йилга озодликдан маҳрум қилинган эди. У “махфий” материалларнинг нусхаларини Туркия ҳамкорлик ва мувофиқлаштириш агентлигининг (ТИКА) ўша пайтдаги раҳбари Сулаймон Қизилтупроққа сайёҳлик қўлланмасини яратиш учун бергани сабабли айблов билан судга тортилди (гарчи ишда роль ўйнайдиган маълумотлар, нохолис бўлган экспертиза интернетда очиқ равишда мавжуд бўлса ҳам).\nИш ТИКА ходими Музаффар Жониевнинг аризасига биноан қўзғатилган ва истеъдодли олим давлатга хиёнат қилиш хулосаси билан узоқ муддатли қамоқ жазосига ҳукм қилинган.\nУнга пантуркизмни тарғиб қилиш, миллатлараро адоват қўзғатиш ва мамлакатнинг геологик захиралари тўғрисида давлат сирларини ошкор қилиш каби айбовларни қўйишди.\n2018 йил май ойида жамоатчилик, халқаро инсон ҳуқуқлари ҳимоячилари ва академик дунёнинг босими остида, шу жумладан, ўзбекистонлик ҳамкасбларининг кўмаги билан Андрейнинг қамоқ муддати беш йилгача қисқартирилди.\nРезонансли воқеа мамлакат чегараларидан ташқарига чиқди ва Президент Мирзиёев Кубатиннинг синглиси, рафиқаси Феруза ва қариндошлари ҳамда таниқли мутахассислар томонидан бегуноҳ маҳкумни озод қилиш илтимоси билан унга қайта-қайта мурожаат қилганини кўрмасликдан иложсиз қолди..\n2019 йил 26 сентябрда инсон ҳуқуқлари илмий жамоатчилигининг узоқ ва қатъий талабларидан сўнг шарқшунос олим жиноят ишлари бўйича Тошкент вилояти суди томонидан оқланди ва озодликка чиқди (албатта, ҳеч ким бу ишнинг уюштирилганини тан олишга шошилмади ва жиноят таркиби йўқлиги тўғрисида ҳеч қандай гап очилмади).\nТошкент давлат шарқшунослик университети катта ўқитувчиси, турколог Андрей Кубатин қисқа умри давомида бир қатор монографиялар ва кўплаб илмий мақолалар муаллифи сифатида танилди. Улар сирасига шарқшунос олимлар орасида машҳур бўлган “Турк хоқонлиги унвонлари тизими: Ибтидо ва давомийлик” китоби киради.\nБугун Андрейнинг 8 ёшли ўғли етим қолди. Ким билади, агар олимнинг ҳаётида бу даҳшатли воқеалар содир бўлмаганида эди, унинг ҳаёти қанчалар баракали ижодга бой бўлиши мумкин эди…\nМақола оригинали Asia Terra нашрида босилган. “Элтуз” таржимаси


Беморлар сони карантинга олинганлар ҳисобига ортмоқда - Hidoyat.uz\nБеморлар сони карантинга олинганлар ҳисобига ортмоқда\nАсосий саҳифа Янгиликлар Ўзбекистон янгиликлари Беморлар сони карантинга олинганлар ҳисобига ортмоқда\nЧоп этилди Aprel 3, 2020 Беморлар сони карантинга олинганлар ҳисобига ортмоқдаda fikr bildirishni o'chirish\nҲозирда Ўзбекистонда 100 мингдан ортиқ киши стационар ва уй шароитида карантин муддатини ўтаяпти.\nБош санитария инспектори Нурмат Отабеков нега карантин чекловлари кучайтирилаётганига қарамай мамлакатда коронавирус билан касалланганлар сони ошаётгани тўғрисидаги саволга жавоб қайтарди.\n«Айни пайтда Ўзбекистонда коронавирус касаллигига чалинганлар билан мулоқотда бўлганлар, эпидемик нохуш ҳудуддан олиб келинган фуқаролар, уларга тиббий хизмат кўрсатаётган тиббиёт ходимлари, санитария-эпидемиология хизмати ходимлари ҳам карантинда бўлиб туришибди», дея маълумот берди Нурмат Отабеков.\nУ карантиндан асосий мақсад ҳам хавф ости гуруҳига мансуб аҳолидан касаллик борларини эрта аниқлаб олиш ва касаллик тарқалишига йўл қўймаслик ҳисобланишини қайд этиб ўтган.\n«Профилактик тиббиётда карантин тадбирлари касаллик ўчоғини аниқлаш, жиловлаш ва бартараф этиш учун қўлланади. Шунинг учун ҳам карантинга олинганлар орасидан касаллик чиқиш эҳтимоли бўлган ва биз бунга тайёр эдик», дея Нурмат Отабековнинг сўзларини келтирмоқда Kun.uz мухбири.\nСанитария-эпидемиологик осойишталик агентлиги маълумотига кўра, Ўзбекистонда карантинга олинганларнинг 23 мингдан ортиғи стационар карантинда, 77 мингдан ортиғи уй шароитида карантин даврини ўтамоқда. Мамлакатда 29 мингдан ортиқ киши коронавирусни аниқлаш учун текширилган. Айни вақтга келиб 26 мингдан ортиқ киши карантиндан чиқарилган.\n2-3 апрель кунлари Ўзбекистонда яна 40 кишига коронавирусдан зарарланиш ташхиси қўйилди ва жами ҳолатлар сони 221тага етди. Айни вақтгача беморларнинг 25 нафари тузалган, 2 киши вафот этган. Беморларнинг 8 нафари оғир аҳволда қолмоқда.


Дурбан шаҳрида иқлим ўзгаришига оид анжуман бошланди\nРоссия ҳудудидаги термоэлектр станцияларидан бири.\nБугун Жанубий Африканинг Дурбан шаҳрида дунёда иқлим ўзгариши масалаларига бағишланган музокаралар бошланади.\nУнда дунёнинг турли давлатларидан борадиган 20 мингга яқин турли давлат раҳбарлари ва экспертлар иштирок этиши кутилмоқда.\nБу йиғилишда ҳавога чиқарилаётган зарарли газнинг дунё бўйлаб умумий миқдорини қисқартириш ниятида 1997 йилда эришилган Киото протоколи доирасидаги мажбуриятларнинг бажарилишига оид баҳсларга нуқта қўйилишига умид қилинмоқда.\nХитой ўз ҳудудидан ҳавога чиқарилаётган зарарли газларни қисқартириш бўйича қўйилган мажбуриятларини Вашингтон ҳам ўз мажбуриятларини бажарган тақдирдагина бажаришини билдирган.\nРоссия, Япония ва Канада эса йирик давлатлар ўз мажбуриятларини бажармагунига қадар ушбу протоколнинг иккинчи босқич ижросига оид келишувни имзоламаслигини айтмоқда.\nЯна қатор давлатлар эса 2012 йилда якунига етадиган Киото протоколининг узайтирилиши ва қудратли давлатлар ҳам уни имзолаши шарт, деган талабни қўймоқда.\nЖанубий Африкадаги ушбу музокаралар 9 декабргача давом этади.


Ҳафталик дайжест. Ўзбек–қирғиз чегарасидаги отишма, ТИВнинг Лукашенко гапларига жавоби, Сўз эркинлиги индексида юқорилаган Ўзбекистон – Bugun.uz\nЖамият, Жаҳон - 21:00 · 08.05.2022\nҲафталик дайжест. Ўзбек–қирғиз чегарасидаги отишма, ТИВнинг Лукашенко гапларига жавоби, Сўз эркинлиги индексида юқорилаган Ўзбекистон\nХайрли кеч, ушбу ўқиб турганингиз — «Бугун»нинг сўнгги етти кунликдаги энг муҳим ва сара хабарлари жой олган ҳафталик дайжести.\nУшбу ҳафта муборак байрам — Рамазон ҳайити билан бошланди. Мухбиримиз эса пойтахтдаги масжидлардан бирида бўлиб, фоторепортаж тайёрлади.\n«Bugun.uz» фотомухбири Шоҳруҳ Ҳайдаров пойтахтдаги Ҳазрати Имом масжидида бўлиб, байрам шукуҳини суратларга муҳрлади: Тошкент шаҳрида ўқилган ҳайит намози — суратларда. Дайжестнинг асосий қисмига ўтишдан олдин ушбу фотогалереяни кўришингизни тавсия қиламиз.\n«Чегара билмас мухбирлар»дан ҳайитлик: Ўзбекистон Сўз эркинлиги индексида 24 поғона юқорилади.\n3 май — сўз эркинлиги куни. Ҳар йили шу куни «Чегара билмас мухбирлар» халқаро ноҳукумат ташкилоти томонидан тузиладиган Сўз эркинлиги индекси эълон қилинади. Бу йилги рейтингда Ўзбекистонда 24 ўринга юқорилаб, 180 та давлатни ичида 157-ўриндан 133-ўринга кўтарилган.\nНиятимиз: ҳар соҳасада, ҳар жабҳада мартабамиз ростмонасига улуғ бўлсин, ҳар доим Ўзбекистон етакчилардан бўлсин, реал иқтисодий ўсиш, интеллектуал жиҳатдан юксалиш ва фаровонликка (ва албатта, бунинг ортида сўз эркинлигига ҳам эришиш) эришиш насиб қилсин.\nШунингдек (ва энг асосийси), имтиёзларни ягона ҳужжатда қатъий рўйхатини шакллантириш ҳамда умумий квотага киритмаслик тўғрисидаги қоида белгиланиши мумкин. Бунда муассасаларга ўқишга киришда имтиёзлар беришни тўлиқ рақамлаштириш ҳамда электрон платформа орқали амалга оширилишини йўлга қўйиш режалаштирилган. Шу билан бирга, ўқишга киришда имтиёзлар беришнинг шаффоф тартиби белгиланади (шундай бўлсин ҳам, бўлиши керак ҳам).\nЧегаралардаги отишма: Афғонистон билан чегарадаги отишма рад этилди, Қирғизстон билан сарҳадларда 3 нафар қирғизистонлик отилди.\nЎзбекистон–Афғонистон чегарасида отишма содир бўлгани ҳақида хабарлар тарқалди. Ўзбекистон Ташқи ишлар вазирлиги буни рад этди.\nЭртага — 9 май — Хотира ва қадрлаш куни. «Янги Ўзбекистон боғи»да салютлар отилади. Кунни сиёсийлаштирмаслик сўралди.\nТошкент шаҳрида 9 май — Хотира ва қадрлаш кунига бағишлаб байрам салюти отилади, хабарингиз бўлса керак. Ўша мушакбозликни кўпчилик пойтахтнинг Олмазор туманида жойлашган «Ғалаба боғи» мажмуасида бўлади, деб ўйлаяпти.\nЛекин ундай эмас (экан), Telegram’даги «Нигоҳ» канали салютлар «Янги Ўзбекистон» боғида бўлиб ўтишини маълум қилди. Отилаётган салютлар қайси маблағлар эвазига, қанчага тушгани, қайси компанияга топширилгани ва ҳоказо маълумотлар маълум эмас (буни ҳамма-ҳамма билишини хоҳлардик, чунки сифатли салютлар анча қиммат туради).\n«Юксалиш» умуммиллий ҳаракати Ўзбекистонда 9 май — Хотира ва қадрлаш кунини турли расмий ва норасмий доираларда сиёсийлаштиришга бўлган ҳаракатларга тўхталиб, ундай қилмасликка чақирди. Ҳаракат боёнотида бунга учта сабаб келтирилган.\nУзоқ кутилган чиқиш: ТИВ Ўзбекистоннинг Иттифоқ давлатига қўшилиши ҳақидаги хабар юзасидан расмий баёнот берди.\nБаёнотда қайд этилишича, Ўзбекистон ўз мустақиллиги ва суверенитетини таъминлаш мақсадида фақат миллий манфаатлардан келиб чиққан ҳолда бундан буён ҳам ўзи танлаган мустақил тараққиёт йўлида қатъий давом этади.\nАммо, шунга қарамай, сўнгги вақтларда ҳодисаларни ёритишда холислик ва бетарафликка даъво қиладиган баъзи чет эл нашрлари айрим хорижий давлатлар раҳбарларининг Иттифоқ давлатини кенгайтириш ва унга Ўзбекистоннинг қўшилиши ҳақидаги асоссиз фикрларини тарқатишда давом этмоқда.\nБаёнот берилди, расмий жавоб берилди, ҳарқалай, беларуслик Лукашенконинг асоссиз гаплари расмий даражада жавобсиз қолгани йўқ, худди олдингиси билан бўлгани каби.


ИнтерФУТБОЛ :: Қиш чилласида қизишиб олинг ёки яна Осиё кубоги ҳақида...\nҚиш чилласида қизишиб олинг ёки яна Осиё кубоги ҳақида...\nАйни кунларда ҳаммамизни ҳаяжонга солиб, БААда давом этаётган футбол бўйича навбатдаги Осиё чемпионати россиялик мутахассис ва мухлисларнинг қизиқишига сабаб бўлмоқда. Буни «ru» доменида эълон қилинаётган мақолалардан ҳам билиб олиш мумкин. Хусусан, яқинда чоп этилган қуйидаги фикрлар эгаси Михаил Морозов турнирга ўзгача нигоҳ билан назар солиб, ўқувчиларда илиқ таассурот уйғотди. Шу боис, унинг мулоҳазаларини сизга илиндик.\nМаълумки, бу галги Осиё кубоги ҳам худди сўнгги Европа чемпионатида бўлгани каби, иштирокчилар сонининг ошгани билан алоҳида ёдда қолади. Яъни, мусобақада қатнашувчи жамоалар сони 16тадан 24тага оширилди. Қоидалар ҳам ўхшаш - тўрттадан жамоаси бор олти гуруҳ, 1|8 финалга тўғридан-тўғри икки йўлланма, уларга энг яхши натижа кўрсатган яна тўртта учинчи ўрин соҳиблари ҳам қўшилади. Турнир форматининг ўзгариши туфайли Қирғизистон, Филиппин ва Яман термалари ҳам ўз тарихларида илк бор мусобақада қатнашиш ҳуқуқига эга бўлишди.\nБиз турнир давомида турли сабаблар туфайли Хонда ва Кагава, Оказаки ва Хасебе, Йединак ҳамда Кэйхилл, Арзани ва Моу каби машҳур футболчиларнинг ўйинидан баҳра ололмаймиз. Шунингдек, Осиё футболидаги етакчи плеймекерлардан бири бўлган Умар Абдулраҳмон ва пенальтиларни қайтариш борасида АПЛдаги энг яхши киперлардан бири Нил Этерижлар ҳам мусобақани ўтказиб юборишади. Лекин шунга қарамай, терма жамоаларда диққат қаратишга арзийдиган футболчилар етарлича топилади.\n• Австралия: ўтган сафарги Осиё кубоги қаҳрамонлари Леки ва Круз, шунингдек, турнирнинг энг яхши футболчиси мақомига лойиқ кўрилган Массимо Луонго. Қизиғи шундаки, Австралиядаги чемпионатда ҳаммадан яхши деб топилган Луонго ҳалигача «КПР» даражасидан юқорига чиқолмади.\n• Жанубий Корея: Ки Сун Ён ва Сон Хюн Минлар бундан аввалги икки чемпионатда кумуш ва бронза медалларга эга чиқишган. Корейслар мана 50 йилдан ошдики, сира «олтин»га ета олишмаяпти. Ким билади дейсиз, айнан шу омил жорий мусобақада футболчиларга қўшимча куч берар?..\n• Хитой: Ву Лей. Бу йигитча Оскар ва Халк каби юлдузлар қатори «Шанхай СИПГ» учун кетма-кет голлар урмоқда. Бу йил эса Лей айниқса, «очилиб», 27та гол билан Хитой чемпионатида тўпурарлик мақомига эришди.\n• БАА: таркибда Умар Абдулраҳмоннинг йўқлиги учун албатта, бор эътибор Али Мабҳутга қаратилганди. Аммо очилиш ўйини кўрсатиб бердики, бош қаҳрамон ролини Аҳмад Ҳалил ўйнаб беради, чоғи.\n• Эрон: Россиядаги сўнгги ЖЧда Марокашни енгиб, испанларнинг асабини бузиб, Португалияни сал қолса, уйига жўнатиб юборган таркиб деярли ўзгармаган ҳолда Осиё кубогига етиб келган. Демак, яна Азмун ва Жаҳонбахшларнинг ўйинини кузатамиз.\n• Саудия Арабистони: сўнгги йилларда терма жамоанинг ўйини марказий ярим ҳимоячи Абдуллоҳ Отайф атрофида шакллантириляпти. Лекин ЖЧ-2018да араблар ўзлари истаган натижани қайд эта олишмади. Балки, Серхио Бускетсни кумир даражасида ҳурмат қилувчи Отайф қитъа турнирида мақсадига етишар?..\n• Япония: тажрибали Нагатомо ва Йошида, шунингдек, мундиалда порлаган Осаколарнинг ҳаракатларини кузатиш ёқимли, албатта. Бироқ Сёя Наказима рақиблар учун кутилмаган «сюрприз» бўлиши аниқ. Бу футболчи нимагадир ЖЧга олиб кетилмаган, ваҳоланки, ўша пайт у Португалиянинг «Портимоненсе» клубида 29 ўйинда 10та гол уриб, яна шунча пас беришга улгурганди. Наказиманинг ҳозирги кўрсаткичи эса бундан ҳам яхши - 13 ўйинда 5}5!\n• Ўзбекистон: «Анжи» ва «Краснодар»даги ўйинлари орқали россиялик мухлислар ёқимтойига айланган Одил Аҳмедов соғ-омон ва кўтаринки кайфиятда. Айтишларича, жамоа сардорини бу гал фақат медалларгина қониқтиради. Ўтган галги Осиё кубоги қаҳрамони - Сардор Рашидов эса Одилга ҳар томонлама ёрдам беришга тайёр. Афсуски, бу йигитни Россия клублари ўз таркибларига қўша олишмади ва Рашидов маълум вақт Қатарда тўп сурди. Қизиғи шундаки, ҳаракатлари чиндан ҳам Роналдуни эслатиб юборувчи футболчини қатарликлар «CR10» тахаллуси билан сийлашганди.\nОсиё кубоги-2019да номдор мураббийлар сони номдор футболчилардан кўра кўпроққа ўхшайди, назаримизда. Ишонмасангиз, қуйидаги рўйхатга кўз югуртиринг...\nБАА - Альберто Заккерони: «Интер», «Милан», «Лацио» ва «Ювентус» клубларини бошқарган, Италия чемпиони бўлган.\nЖанубий Корея - Паулу Бенту: Евро-2012 ярим финалчиси.\nХитой - Марчелло Липпи: жаҳон чемпиони.\nФилиппин - Свен-Ёран Эрикссон: учта еврокубок соҳиби, Италия чемпиони.\nЭрон - Карлуш Кейруш: «Реал» клуби ва Португалия терма жамоаси собиқ устози.\nИроқ - Сречко Катанец: камтарингина Словения термасини Евро-2000 ва ЖЧ-2002га олиб чиққан.\nСаудия Арабистони - Хуан Антонио Пицци: Америка кубоги-2016 ғолиби.\nЎзбекистон - Эктор Купер: ЕЧЛ финалининг икки карра қатнашчиси.\nШунингдек, Милован Райевац (Таиланд), Грэм Арнольд (Австралия), Бернд Штанге (Таиланд) ва Пим Вербек (Уммон) каби номлар ҳам кўпчиликка яхши таниш.\nЭрон термасида «Ахмат» ҳимоячиси Милад Муҳаммади ва «Рубин» ҳужумчиси Сардор Азмунлар ҳаракат қилишади. Ўзбекистон жамоасига эса «Анжи» вакили Достонбек Ҳамдамов ва «Ростов» аъзоси Элдор Шомуродов ёрдам беришади. Қирғизистонлик Валерий Кичин «Енисей»да тўп суради. Дарвоқе, Қирғизистон термаси устози, 40 ёшли мутахассис Александр Крестинин ҳам Россия фуқаролигига эга.\n• Осиё кубогида ФИФА рейтингида кучли 50таликда бораётган атиги учтагина терма жамоа мавжуд. Эрон - 29-ўрин, Австралия - 41, Япония эса айни чоғда айни 50-поғонада турибди.\n• Жанубий Корея ҳар доим турнир фаворитлари қаторида эътироф этилади. Аммо бу терма сўнгги бор 1960 йилда турнир чемпиони бўлган, холос. Шундан бери корейслар тўрт марта финалгача етиб боришди-ю, лекин уларнинг бирортасида ғолиб чиқа олишмади.\n• Мусобақанинг энг совриндор термаси - Япония. «Кунчиқар юрт» вакиллари жами тўрт марта финалга чиқишган ва бирор марта рақибга имконият беришмаган.\n• ОК тарихида жами 8та ғолиб жамоа бўлиб, уларнинг иккитаси - Исроил (ҳозирги пайтда УЕФА аъзоси) ва Австралия (аввалги мусобақа ғолиби) ҳақиқий «осиёлик» ҳисобланмайди.\nБир нечта сабаблар туфайли турнирга бўлган қизиқиш йўқолиш хавфи ҳам мавжуд.\n1. БААда стадионлар тўлмаслигидан хавотир олишмоқда. Бир томондан, бу иштирокчиларнинг сони ошиши ва ўткинчи ўйинларнинг кўпайгани билан боғлиқ.\n2. Ташкилотчиларни ташвишга солаётган яна бир омил - Англия Премьер-лигаси. Гап шундаки, амирликларда яшовчи кўплаб футбол мухлислари қитъа мусобақасини «жонли» томоша қилишдан кўра, АПЛ ўйинларини ўз уйларида телевизор орқали кўришни ёқтиришади.\n3. Турнирнинг чорак финалидан бошлаб VAR тизими ишга туширилади. Бироқ факт шуки, бу тизимни Осиё мусобақаларида синаш унчалик фойда келтирмаяпти. Чунончи, имкон қадар кам вақт сарфлаб, тўғри қарорга келиш ҳатто ЖЧ-2018даям осон бўлгани йўқ.\nКенгурулар диёридаги сўнгги чемпионатда ҳам қизиқарли ҳолатлар кўп учраган. Уларнинг айримлари билан қуйида танишиб олинг:\n* Австралияликларнинг жами 10 нафар футболчиси қисқа турнир давомида рақиб дарвозасини ишғол қилган. Бу «кенгурулар»га кучсиз рақиблар тўқнаш келганини англатмайди, асло. Гап шундаки, улар мусобақада хилма-хил ўйин кўрсатиб, сермаҳсулликка эришиш баробарида, якунда чемпион бўлишганди.\n* КХДР ҳимоячиси 13-сонидаёқ сариқ карточка билан жазоланган (Винни Жонсга ҳавас).\n* Баҳрайн ва БАА термалари ўртасидаги учрашувни томошабинлар соябон остида томоша қилишган. Ваҳоланки, ўша куни осмонда бир парча ҳам булут йўқ эди. Сезгандирсиз, қуёшнинг қайноқ тафти мухлисларга бошқа чора қолдирмаган.\n* «Теҳрондаги, йўғ-е, Сиднейдаги ўйиннинг 22-дақиқасида ҳамон 0:0 ҳисоби сақланиб турибди!». Бу хабар «Твиттер»ни ларзага келтирган. Қатар ва Эрон тўқнашган мазкур ўйинни стадионда 22 минг (!) эронлик томошабин кузатган. Стадион эса... Сиднейда жойлашганди.\n* Австралияликлар қитъа чемпионатида ғолиб чиқишгач, тақдирлаш маросимида терманинг барча аъзоларига кубокнинг кичик нусхаси совға қилинган. Шу пайтгача бундай воқеа кузатилмаганди.\n* Кичкина болакай билан боғлиқ ҳодиса: Хитой термасининг Саудия Арабистонига қарши ўйинида пенальти белгиланади. Болакай эса хитойлик киперга тўп қаерга тепилишини айтади ва чиндан ҳам, ўша йўналишдаги зарба дарвозабон томонидан қайтарилади. Болакай шу ўйиндан кейин мамлакатда танилиб кетади ва Хитойнинг Ўзбекистон термасига қарши ўйинини ҳам трибунадан томоша қилди. Афсуски, ўша ўйинда Қосимов шогирдлари хитойликларга бас кела олишмаган.


ZAMIN.UZ / Дунё / 24 Ноябр 2015 года480\n«Ҳушёр Россия» лойиҳаси ва ахборот коммуникациялари маркази томонидан тайёрланган «Ҳушёрлик миллий рейтинги»да Чеченистон Россиянинг энг ҳушёр минтақаси деб топилди. Бу ҳақда республика раҳбари Рамзан Қодиров livejournal’даги шахсий блоги орқали маълум қилди. «Бу ҳокимият тармоқлари, руҳонийлар, жамоат ташкилотларининг мислсиз меҳнати натижаси. Ҳозир республика кўчаларида маст кишини кўриш мумкин эмас. Спиртли ичимликлар фақат кечки саккиздан эрталабги ўнгача сотилмоқда. Ресторан ва кафелар менюсидан алкоголь ўрин олмаган. Мамлакатимизнинг барча минтақаларида аҳоли томонидан алкоголь истеъмол қилиниши кескин камайишини истайман. Россия ҳушёр давлат бўлиши лозим!» — дея таъкидлаган Қодиров.\tМанба: Daryo.uz


Марказий Осиё давлатлари раҳбарлари 6 август куни Туркманистоннинг Аваза шаҳарчасида бўлиб ўтган минтақавий саммитда суратга тушмоқдалар. [Қозоғистон президенти матбуот хизмати]\nАВАЗА, Туркманистон – Марказий Осиёнинг беш мамлакати раҳбарлари жума (6 август) куни ўтган минтақавий саммитда қўшни Афғонистондаги можаролардан хавотирда эканликларини баён қилдилар.\nБир неча ҳафта давомида қишлоқ ҳудудларини эгаллаган толиблар Афғонистоннинг қатор йирик шаҳарлари, жумладан, унинг уч постсовет республика – Тожикистон, Туркманистон ва Ўзбекистон билан чегарадош вилоятларида ҳукумат кучларига таҳдид солиб турган бир пайтда, Каспий денгизи бўйидаги Аваза шаҳачасида музокаралар қизғин давом этган.\nТожикистон президенти Имомали Раҳмон саммитдаги чиқишида тожик-афғон чегара ҳудудига ишора қилиб, «бу ҳудудларда бир қатор террорчи ташкилотлар ўз мавқеини фаол мустаҳкамламоқда», деб айтди.\nУнинг ўзбекистонлик ҳамкасби Шавкат Мирзиёев эса томонларни ўт очишни буткул тўхтатиш ва «музокаралар орқали ўзаро муросага келишга» чақирди.\nҚозоғистон президенти Қосим-Жўмарт Тўқаев (чапда) 6 август куни Аваза курорт шаҳарчасида туркманистонлик ҳамкасби Гурбангули Бердимуҳамедов билан қўл сиқишмоқда. [Қозоғистон президенти матбуот хизмати]\nТуркманистон президенти Гурбангули Бердимуҳамедов чоршанба куни Афғонистонни «барчани ташвишга солаётган муаммо» деб атаган.\nБу орада Москва Тожикистон ва Ўзбекистонда, Афғонистон чегараларига яқин ҳудудда қўшма ҳарбий машқлар ташкиллаштирган, бироқ аксар кузатувчилар фикрича, Россия Толибон таҳдиди баҳонасида бу мамлакатларда ўз ҳарбий ҳозирлигини янада мустаҳкамлаш ниятида.\nТолибоннинг фаоллашуви билан боғлиқ хавотирлар\nАҚШ ва бошқа Ғарб кучлари шу ой охиригача якунланиши режаланган қўшинларни олиб чиқиш жараёнини бошлагач, май ойида Афғонистонда анчадан бери давом этаётган можаро доирасида тўқнашувлар яна кучая бошлаган.\nИюн ойида Толибон Афғонистоннинг Тожикистон билан асосий ўтиш пункти – Шерхон Бандарни эгаллади, ҳукумат қўшинлари эса сўнгги ҳафталарда гуруҳ билан кечган шиддатли тўқнашувлар ортидан Тожикистон ва Ўзбекистон ҳудудига чекинишга ҳам мажбур бўлди.\nТолибон Марказий Осиё мамлакатларига ҳужум қилмаслигини таъкидлаб, бўлажак ҳукумат вакиллари сифатида Ўзбекистон ва Туркманистон билан расмий муносабатлар ўрнатган.\nАммо таҳлилчилар фикрича, Афғонистондаги хавфсизлик вакуумининг катталашуви ва минтақанинг Кобул билан ўсиб бораётган иқтисодий ҳамкорлигининг йўқолиши Марказий Осиё учун хавфли бўлиши мумкин.\nТолибоннинг Марказий Осиё давлатларига берган ваъдалари гуруҳнинг тинч аҳолига қарши ҳужуми ва ҳукумат амалдорларини қатл қилиши билан тобора пуч кўриниш ҳосил қилган.\nЖума куни Кобулдаги масжидда Афғонистон ҳукумати вакили Дава Хон Менапал Толибон тарафидан ўлдирилган. Бу қотиллик исёнчилар мудофаа вазири Бисмиллоҳ Муҳаммадийни ўз уйида ўлдиришга уринганидан уч кун ўтиб юз берган.\nДушанба куни АҚШ элчихонаси яқинда Қандаҳор вилоятининг Спин Болдак шаҳрида Толибоннинг ўнлаб тинч аҳоли вакилларидан қасос олганини қоралади. «Бу қотилликлар ҳарбий жиноят деб малакаланиши мумкин; улар тергов қилиниши, бу ишга масъул Толибон жангарилари ёки қўмондонлари жавобгарликка тортилиши керак», дейилади элчихона Твиттерида.


G'afur Shermuhammad. Barakasini bersin... (qissa)\nG'afur Shermuhammad. Barakasini bersin... (qissa) ( 6852 marta o'qilgan) Chop etish\nAbdulAziz 13 Sentyabr 2011, 08:09:11\nMuallif: G'afur Shermuhammad\nHajmi: 502 Kb\nAnsora 16 Sentyabr 2011, 12:28:14\n12-сон, 2010 йил\n− Яхши нарх бўлди! − деди Ўтаган бува ҳамон Беғали қассобнинг қўлини узиб олмоқчидек жон-жаҳди билан силтаб. − Бундан ортиғини бозор кўтармайди. Тайсалламай хўп денг!\n− Бозор кўтармаса, уйга олиб кетаман, − деди Беғали қассоб йиғлагудек аҳволда. − Қўлимни синдирасиз!..\n− Одам деганам шунчалик чиноқ бўладими? Ўзи, бу қоқсуяк махлуқнинг маҳри бир тангагаям арзимайди. Ҳалиям мен дагарлик қиламан!..\nЭчки савдоси кўпам узоқ давом этмади. Ўтаган бува жониворнинг нархини етти минг сўмга кўтарганида Беғали қассоб унинг қаршисида чўк тушиб, инграшга тушди.\n− Эчкинг билан қўшмозор бўл... Розиман!\nЎтаган бува унинг қўлини қўйиб юбормасдан Кўчар жарчига юзланди.\n− Сиз нима дейсиз, қизиқ устида эчкининг нархини ошириб юбормадиммикин?\n− Беғалибойнинг эчкиси зотдор экан, − деди Кўчар жарчи салмоқлаб. − Кўзни юмиб олаверинг.\n− Майли, сизнинг ҳам сазангиз ўлмасин, − деб Ўтаган бува ғижимланган пулни Беғали қассобга узатди. − Баракасини беринг, Беғалибой.\n− Баракаси бошидан қолсин! Кўзимдан йўқотинглар бу таъвияни!\nШодиқул хурсандчиликдан терисига сиғмай, эшакнинг бўйнидан кал эчкининг арқонини еча бошлади. Шоймирза Ўтаган буванинг имоси билан тароқи хуржундан эгиз улоқчаларни чиқариб олди.\nБеғали қассоб Ўтаган буванинг чангалидан халос бўлган қўлини авайлаган куйи бир амаллаб эшагига минди-да, хайр-маъзурни ҳам насия қилиб жўнаб қолди. Бозорчилар ҳам ўзаро эчки савдосини муҳокама қилганча бирин-кетин тарқалишди:\n− Яхши савдо бўлди.\n− Эчкининг тишлари бутун экан.


Пушкин хиёбонида қуёш батареяли чироқлар пайдо бўлди - 01.08.2016, Sputnik Ўзбекистон\nБу пойтахтдаги дастлабки лойиҳа бўлиб, кейинчалик шаҳарнинг бошча боғлари ва дам олиш ҳудудларини ҳам шу каби чироқлар билан безатиш режалаштирилган. 01.08.2016, Sputnik Ўзбекистон\n11:04 01.08.2016 (янгиланди: 11:34 01.08.2016)\nБу пойтахтдаги дастлабки лойиҳа бўлиб, кейинчалик шаҳарнинг бошча боғлари ва дам олиш ҳудудларини ҳам шу каби чироқлар билан безатиш режалаштирилган.\nТОШКЕНТ, 1 авг — Sputnik. Тошкентдаги Пушкин хиёбонида янги турдаги қуёш энергияси билан ишлайдиган чироқлар пайдо бўлди, деб хабар бермоқда Nuz.uz нашри.\nХабарда айтилишига кўра, худди шундай чироқлар шаҳарнинг бошқа туманларидаги боғ ва хиёбонларда ҳам ўрнатилиши мумкин экан.\nТошкент учун янги бўлган ушбу технология экологик тоза ва самарали ҳисобланади. Кун давомида қуёш батареяси электр энергиясини аккумуляторга жамлайди. Қоронғу тушганда эса махсус асбоб чироқни ёқади. Шундай қилиб ҳар бир фонар автоном равишда ишлайдиган тизимни ташкил қилади. Унга ҳеч қандай сим тортиш керак эмас.\nҲозир Пушкин хиёбонида 20та шундай чироқ ўрнатилган. Чироқлар кўриниши атроф манзарасига мос равишда танланган. Ушбу янгилик ташаббускорлари – Давлат Табиатни Муҳофаза қилиш қўмитаси ва Ўзбекистондаги ОБСЕнинг “Ўзбекистонда экологик ташаббусларни амалга оширишда ёрдам кўрсатиш” лойиҳаси.


Сув тошқини натижасида талафот кўрган ирригация тармоқларида таъмирлаш ишлари якунланди – ФВВ\nФВВ ахборот хизмати ходими Самандар Ҳикматуллаевнинг айтишича, Сардоба сув омборидаги тошқиндан талафот кўрган ирригация тармоқларида таъмирлаш ишлари якунланган. У бу ҳақда 18 июнь куни АОКАда ўтказилган брифингда маълум қилди.\n«Сардоба сув омбори Жиззах ва Сирдарё вилоятларининг 7 туманидаги қишлоқ хўжалиги экинларини суғоришга хизмат қилади. Фавқулодда вазият натижасида сув омборидан сув оладиган «Марказий тармоқ» каналининг 8,5 км, «Ўнг тармоқ» каналининг 4,5 км, «Чап тармоқ» каналининг 3 км узунликдаги ҳудудига жиддий зарар етган эди. Бугунги кунда талафот кўрган ирригация тармоқларида таъмирлаш ишлари якунланди. Куни кеча мазкур туманларда қишлоқ хўжалиги экинларини суғоришга старт берилди.\nСув тошқини муносабати билан аҳолидан келиб тушаётган мурожаатларни қабул қилиш, уларга зарур тушунтириш ишларини олиб бориш мақсадида, Сирдарё вилояти Фавқулодда вазиятлар бошқармасида ташкил этилган «1205» қисқа рақами туну кун ишламоқда. Бугунга қадар мазкур қисқа рақамга 8 142 мурожаат келиб тушган. Шундан 8 027 таси (99 фоизи) ижобий ҳал этилди ҳамда қолган 115 та мурожаат тегишлилигига кўра ташкилотларга юборилиб, ижроси назоратга олинган», дея Самандар Ҳикматуллаевнинг сўзларини келтирмоқда Kun.uz мухбири.\nУнинг қўшимча қилишича, Сирдарё вилоятидаги тошқин оқибатларини бартараф этиш, ҳудудларда таъмирлаш-тиклаш ишларини амалга оширишга республикадаги барча вазирлик, идораларнинг куч ва воситалари жалб этилган.\nФВВ томонидан газ, электр, санитар-эпидемиологик осойишталик маркази ва ўзини-ўзи бошқариш органлари масъул ходимлари билан ўзаро ҳамкорликда Сирдарё вилоятининг Оқолтин, Мирзаобод туманларида ҳамда Жиззах вилоятида 15 016 та аҳоли яшаш хонадони ҳавфсизлик нуқтаи назаридан ўрганиб чиқилган. Тадбир давомида аниқланган 8 355 та камчиликдан 5 875 таси жойида бартараф этилган.\n«Тошқиндан зарар кўрган ҳудудларда зарур чораларни кўриш, хусусан, таъмирлаш-тиклаш тадбирларида юзага келиши мумкин бўлган фавқулодда вазиятларнинг олдини олиш мақсадида, жойларда аҳоли билан тарғибот-ташвиқот ишлари олиб борилмоқда.\nЖумладан, Мирзаобод, Оқолтин ва Сардоба туманларига жалб этилган буюртмачи, қурилиш-пудратчи ташкилотлар раҳбарлари ва масъул вакилларини жалб қилган ҳолда, таъмирлаш-тиклаш ишлари олиб борилаётган ҳамда янгитдан қурилаётган 547 уй-жой ўрганиб чиқилиб, 1 571 тавсиялар берилди.\nБундан ташқари, янги қурилаётган кўп қаватли ҳамда қайта таъмирланаётган аҳоли яшаш уйларида ёнғинга қарши тадбирларнинг лойиҳа-смета ҳужжатлари, амалдаги меъёрий-ҳуқуқий ҳужжатлар талаблари асосида тўлиқ бажарилишини таъминлаш учун лойиҳалаш ва дахлдор ташкилотлар раҳбарларига 12 та ахборот хати киритилди», дейди Самандар Ҳикматуллаев.\nФВВ марказий аппаратида лавозим тайинловлари амалга оширилди\n14:29 / 14.09.2020\nҚўнғирот ва Қўшкўпир туманлари ФВБ бошлиқлари коронавирусдан вафот этди\n12:35 / 11.09.2020\nМолия вазири: Сардобага жами 1,5 триллион сўм йўналтирилиши режалаштирилган


«Туркияга кимга ишониб келяпсиз?» — Кастамону университети магистранти билан суҳбат\nТуркияга келишдан олдин нималарга эътибор бериш, нималарга тайёр бўлиш керак? Uzbek.Life шу мавзудаги саволлар юзасидан Кастамону университети магистранти, блогер Санжар Саид билан интервью ташкил этди.\n«Туркияда ишлаш рухсатномасини олиш осон эмас»\n— Ҳар бир давлатнинг миграцион қонунчилиги бор. Агар бу ерга талаба сифатида келсангиз, бир қанча имтиёзларга эга бўласиз. Ҳужжат расмийлаштириш, яшаш рухсатномасини олиш, ҳаракатланиш – хуллас талабаларга етарли имтиёз бор.\nЯшаш ва туризм мақсадида келганлар учун ҳам қатор имкониятлар бор. Аммо, ишлаш учун келиш бироз қийин. Мамлакат, аввало, ўз фуқароларини иш билан таъминлайди. Шундан сўнггина хорижликлар учун эшиклар очилади. Баъзида эса ишлашга келувчилар сони ортиб кетмаслиги учун сунъий тўсиқлар ҳам қўйилади.\nТуркияда расман ишлаш учун рухсатнома («Чалишма изни») олинади. Ва шу жараённинг ўзи ҳам бир қанча мураккаб босқичлардан иборат. Масалан, иш берувчининг талаблари, давлатга тўланадиган солиқлар шулар жумласидан. Баъзан иш берувчилар шу каби масалалардан қочиш учун ўз фуқароларини ишга олишни афзал кўради ёки муҳожирлар ноқонуний ишлашга мажбур бўлади.\n«Муҳожирлар чет элдаги ҳаётининг қийинчиликлари ҳақида кўп ҳам гапираверишмайди»\n— Биз чет элда яшар эканмиз, ўша мамлакатнинг яхши томонларини кўрсатишга ҳаракат қиламиз. Муаммолар, қийинчиликлар ҳақида гапирмаймиз. Яъни улар ҳақидаги тасаввурни ўзимиз шакллантирамиз. Яна бир жиҳати шуки, кўпроқ эришган нарсаларимиз ҳақида гапирамиз. Масалан, уй, автомобил оламиз, одамларда чет эл ҳаёти гўзал деган тушунчани шакллантирамиз. Лекин унинг ортидаги меҳнат, машаққатни яширамиз.\nМавзунинг яна бир жиҳати бор. Моддий тарафдан қийин аҳволга тушиб қолган инсон ёрдам олиш учун атрофидагиларга мурожаат қилади. Аслида буни нотўғри тушуниш керак эмас. Сиздан кимдир ёрдам сўраётган бўлса, аввало, моддий аҳволини тушунтиради. Яъни унга ҳам осон эмас. Бу масалада ёрдам бериш лозим. Агар ёрдам бера олмасангиз ҳам, вазиятингизни тўғри тушунтиришингиз керак.\n«Чет элга келаётганда «Б» режангиз ҳам бўлиши шарт»\n— Биринчи навбатда тил билиши керак. Энг камида, бошланғич билимлари бўлиши зарур. Масалан, турк тили ўзбек тилига яқин бўлгани учун қийинчилик туғдирмайди. Сўнгра, мавжуд қонун-қоидаларни ўрганиши ҳам керак. Ҳеч бўлмаса, тасаввурга эга бўлиши лозим.\nЭнг муҳими, чет элга келаётган барчанинг иккинчи режаси бўлиши шарт. Агар иш топа олмасам, нима қиламан, деган савол бўлиши керак. Тўғри, чет элда ишлаб, муваффақиятга эришганлар ҳам бор, лекин, афсуски, умрининг энг гуллаган даврини хазон қилганлар ҳам етарлича. Шу жиҳатларни инобатга олиш лозим.\nТўлиқ видеони Uzbek.Life'нинг YouTube'даги каналида томоша қилинг.\nUzbek.Life'нинг Туркиядаги мухбири\nТуркия Шарқий Қуддусга тинчликпарвар кучларини юборишга тайёрлигини билдирди


Иссиқхонада лимон кўчати қандай экилади? - Agronet.uz\nМуаллиф Агроном 12.03.2020\nЛимон кўчатлари иссиқхоналарга одатда 3×3,4×3,5×4 схемаларда экилади. Иссиқхона майдонидан унумли фойдаланиш мақсадида кўп ҳолларда кўчатларни имкон қадар зичроқ экишга ҳаракат қилинади. Бунда кўчатларга ихчамроқ кўринишдаги шакл бериш лозим бўлади. Лекин кўчатларни ўта жич тарзда экиш ҳам мумкин эмас. Чунки кўчатларга қуёш нури яхши тушиши ва кўчатлар ўсиш жараёнида бир-бирига ҳалақит бермаслиги керак.\nЛимон кўчатлари экиладиган иссиқхона тупроғи унумдор, чириндиларга бой ва ҳосилдор бўлиши жуда муҳим. Ҳар бир кўчат экиладиган жойга чириган гўнг ва тоза қумдан 20% атрофида аралаштирилса ёш лимон кўчатлари ерга яхши ўрнашиб, тез ўсади ва осон ривожланади.\nЛимон кўчатларининг 1 ёки 2 йилликлари осон кўкаради ҳамда тез ривожланади. Нисбатан каттароқ 3-4 ёки 5 йиллик кўчатларнинг эса кўкариши ва ўсиши секинроқ кечади. Кўчатлар март ойининг охирги 10 кунлигидан бошлаб апрел ойининг 20-25-сига қадар экилади. 1-15-апрелда экилган кўчатлар жуда яхши кўкаради.\nЭкишга тайёрланган кўчатларни кўчириб ўтқазишдан 10-15 кун олдин суғорилади. Шунда кўчирилган кўчатнинг илдизидаги тупроқ тўкилиб кетмайди. Экиш ишларини 2-3 киши бўлиб бажариш мақсадга мувофиқ бўлади. Лимон попук илдизлардан иборат бўлгани учун илдизларни ҳамма томонга бир хилда тарқатиб экиш керак. Кўчат экиладиган жойни кўчатнинг катта-кичиклигига қараб ковланиб экилади. Муҳими ҳар бир кўчат ердан 10-15 см баландроқда жойлашиши ва суғориш ишларида дарахт танасига сувнинг етиб бормаслигидир.\nЭкиш жараёнида кўчатларнинг тагига 10-20 литр сув қуйиб, сўнгра тупроқ билан кўмиш лозим. Йирикроқ кўчатларни экиш жойига замбилда ёки чойшабда 2 киши бўлиб олиб борилса, кўчат илдизидаги тупроқ тўкилиб кетмайди. Экиш ишлари тугатилганидан кейин дастлабки кунлари ҳар 3-4 кунда суғориб турилади.\nОлма етиштириш бўйича тавсиялар\nБоғ-токзорларни қишга тайёрлаш\nТокларни кесиш муддатлари, техникаси ва усуллари\nПаст бўйли дарахтлар қандай экилади?


ОТАМ ГЕНЕРАЛДАН МУКОФОТ ОЛГАН... » Жиззах ҳақиқати газетаси расмий сайти\nЖиззах ҳақиқати газетаси » Жамият » ОТАМ ГЕНЕРАЛДАН МУКОФОТ ОЛГАН...\nРаҳматли отам Нимат Ирназаров иккинчи жаҳон урушининг аёвсиз зарбаларида тобланганлардан бири эди. Бундай синовлардан ўтишга балки унинг қалбидабўлган эзгулик, матонат, садоқат, ғайрат ва шижоат, меҳнатсеварлик каби чин инсонларга хос бўлган хислатлар сабаб бўлгандир. Келинг у кишининг ҳаёт йўлига бир назар солсак.\nОтам 1920 йилда Жиззах (ҳозирги Ш.Рашидов) туманидаги Равот қишлоғида деҳқон оиласида дунёга келди. ОтасиЭрназар Тўраевва онаси Асал Тўраева 1933-1941 йилларда колхозда деҳқон бўлиб ишлаган. "Акам ўзи чийдан китоб ясаб, уни латтадан тикиб олган халтасига солиб, яланг оёқ мактабга кетар эди", дейди синглиси Ханифа унинг ёшлик йилларини эслаб. Отам Жиззах туманига қарашли Пушкин номли ўрта мактабдатаҳсил олган.\n1941 йилнинг 15 апрелида у армия хизматига чақирилди. Ҳарбий хизматни алоқа бўлинмасида бошлади. Тиришқоқлиги туфайли у кечаси ухламасдан алоқа қурилмаларини сочиб, қайтадан йиғиб, уларни улаб ўрганади. Вақти келиб алоқачилар имтиҳондан ўтишади. Имтиҳонни аълога топширгани учун полк командири бўлган генерал ёш аскардан ниҳоятда хурсанд бўлади ва ўз қўл соатини ечиб, уни тақдирлайди.\nЎз устида ишлаб эгаллаган билим ва кўникмалари отамга жангларда асқотади.Урушнинг энг қизғин палласида Ремлени-Пест ҳудудида ефрейтор Ирназаров ўз бўлинма таркибида доимий телефон-телеграф линиясининг қурилишида алоқа симларини ўрнатиш топшириғини бажарар эди. Ҳудудга душман артилерияси снарядлари тинимсиз ёғилиб турарди. Жанговар топшириқни бажариш эса ҳаёт учун хавфли эди. Отам душманнинг бу ҳамласидан заррача қўрқмай, жанговар топшириқни бажаради. Унинг жасорати бошқа аскарлар руҳини кўтаради, уларга намуна бўлади. Натижада ўз вақтида тикланган алоқа туфайли қисм аскарлари ҳужумга ўтиб, фашистларга қақшатқич зарба беришади.\nЭртаси кунихудди шундай топшириқни бажариш вақтида снарядларнинг портлаши оқибатида бўлим командири ва бир жангчи оғир яраланди. Ефрейтор Ирназаров ўзини йўқотиб қўймасдан бошқарувни қўлига олиб, аскарларни олға бошлайди.\n"Ирназаров Н. қисмда энг зўр жангчи бўлиб, ҳаёт учун хафли вазиятларда ҳам сидқидилдан бир қатор жанговар бурчини бажариб келгани учун III даражали "Шуҳрат" орденига тавсия этилади", деб ёзилган 1944 йил 8 октябрдаги 660-ААЛБ командири, майор Спиваков тавсияномасида. Бу вақтгача у кўрсатган бир қатор жасоратлари учун "Жанговар хизматлари учун" медали, " Алоқа аълочиси" нишони билан тақдирланган эди. 1944 йил 8 декабрда "Жасорати учун" медали билан тақдирланди. Бундан ташқари, уруш ва меҳнат фронтидаги хизматлари учун 20 дан ортиқ орден ва медаллар билан тақдирланган.\nОтам 1941-1943 йилларда Шимолий Кавказ фронтида, 1943 йил январь ойидан май ойигача 2-Белорус фронтида, 1943 ноябрь ойигача 2-Болтиқбуйи фронтида давом эттирган. Новороссийск, Краснодар, Ставрополь, Қрим, Дон дарёсининг қуйи оқимикаби кўпгина жойларни озод қилишдаги жангларда иштирок этган.\nҚаҳратон қишда Армия штаби билан алоқа узилиб қолади. Командир Н.Ирназаровга қандай бўлмасин алоқани тиклашни буюради. Алоқа симларини бир неча километргача кузатиб борган аскар узилган жойини топиб, симёғочга чиқиб улаётганда пастдан овоз эшитилади. Буни эшитиб,пастга қараганда бош кийимидаги юлдузи ярқираб кетади. Буни кўриб қолгандушман унга ўқ узади. Узилган ўқнинг бири аскар оёғини яралайди. Шундай бўлсада, эмаклаб душман изидан бориб, уни ўлдиради ва ҳушини йўқотади. Ҳушига келганда отам ҳарбий госпиталда экан. Врачлар уни оёғини кесишмоқчи бўлади. Худога қилган нолалари ижобат бўлиб, бош врач ўқ суякка тегмаганини оёғини сақлаб қолса бўлишини айтади.\nДаволаниб чиққач, ўз хизматини давом эттиради. 9 май ғалаба кунидан сўнг ҳам Кенигсберг шаҳрини немис босқинчила-ридан озод қилишда иштирок этган. Падари бузрукворимиз 1946 йил июнда ўз юртига қайтиб келади. Урушнинг аёвсиз синовларида тобланган аскар энди меҳнат фронтида ўз жангини давом эттиради. У узоқ йиллар чўлни ўзлаштиришда фаол қатнашди. Уста пахтакор, ташкилотчи раҳбар сифатида элга танилди. Ота-онам 13 фарзандни тарбиялаб вояга етказди. 2008 йилда отам оламдан ўтдилар. Унинг порлоқ хотираси фарзандлари, неваралари ёдида бир умрсақланади.\nПахтакор туманидаги 12-сонли\nумумтаълим мактабининг ўқитувчиси.\nСобир Раҳимов: ўзбек генерали ҳақида нималарни биласиз?


Шу етимчангизни йўқотмасангиз, сиз билан яшолмайман,- деди аёл эрига ярим тунда боланинг йиғисини эшитиб.\nЖонгинам, сабр қилинг, ҳар ишнинг вақт-соати бор,-деди эр бу гап неча бор айтилганини хаёлга келтирмай.\nХотинсиз қолган Жабборалининг пешонасига ўт кетсин. У гулдек Санобарини қанчалар муҳаббат билан севарди. Умри қисқа экан, ўғли тўрт ёшга қадам қўйганида юрак хасталигидан бевақт ўлиб кетди. Энди ўғли Тусматжонни нега йўқотсин? Уни ахир жонидан ортиқ кўради. Болам наҳот уйимга сиғмаса? Бу аёлда оналик туйғуси ўлган чоғи. Уйланишига онаси сабабчи, уйланасан, деб қаттиқ туриб олди. Мана оқибати. Жавобини берай десай она рози бўлмайди. Ўғлини меҳрибонлик уйига топширсинми, дўст-душман нима дейди, топган озгина обрўси нима бўлади? Йўқ, йўқ, ўғлимни чин етим қилиб, Санобарнинг руҳини қовжиратмайман, – дея ичида нидо қиларди Жабборали.\nОта ишга кетганда Тусматжон қаровсиз қолади. Қорним оч, деса ўгай она итдек қопади. Шулар таъсирими Тусматжон бетоб бўлиб қолди. Жабборали ишдан келибоқ ўғлининг номини тилга олиб чақиради. Тусматжон ҳовлининг қаерида бўлмасин, югуриб келиб “Дадажон!” деб отасининг қучоғига отилади. Ота ҳам фарзандининг ёқимли, жарангдор овозидан эриб кетиб бағрига босади. Бугун ҳам ишдан келиб ўғлини чақирди. Ўғли овоз қилмади. Яна чақирди, жимлик, сукунат.\nЖабборали шошиб уйга кирди. Тусматжон увада тўшакда ётар, алаҳларди.\nЖабборали чой дамлаб ўғлига иссиқ-иссиқ ичирди. Кейин қўшни шифокор Мақсудахонни олиб келди.\nТусматжоннинг ҳарорати тушиб уйқуга кетганда ўгай она уйга кириб келганди.\n-Болага қарамай қаёқларда юрибсиз?\n— Онамни кўргани кетувдим. Қон босимлари ошиб кетибди.\n— Уни қарайдиган акангиз бор. Ўғлимни ташлаб кетавердингизми?\n— Менга она керак, қариб қолди.\n— Менинг ўғлим керак эмасми?\n— У сизга керак. Менга ким у?\nЭрта билан Жабборали хотинига бироз насиҳат қилган бўлиб ишга кетди.\nТусматжон кўзини очганда одатдагидай уйда ҳеч ким кўринмади. Ташқарида эрта пишар гилосга ёпирилган қушлар чуғури.\nОйи, – бу сўзни Тусматжон зўрға лутф қилди. Ўгай она яна уйларига кетганга ўхшайди. Бола бу дунёдан эрта кетган меҳрибонини эсга олиб йиғлади. Ҳа, онаизор унинг бошида парвона бўларди, эркалаб, суярди.\nБоланинг қорни очди. Ўрнидан қалтираб, аранг туриб электр чойнакни ёқмоқчи бўлди. Қўли электрнинг очиқ симига теккан эди, ток уни икки метр нарига улоқтириб ташлади…\nЖабборали ишдан келаётиб автобусга чиққан эди, ўриндиқда ўтирган хотинига кўзи тушди. Бекатда иккаласи бирга тушишди.\nҚаёқдан келяпсиз?- кўнгли ғашланиб сўради .\nУйимиздан, онамни кўриб келяпман,- бамайлихотир жавоб берди аёли.\nБола яна ёлғиз қолдими?- ғазабини аранг ичига ютди.\nНима онамга қарамай, унга қарашим керакми?\nМожаро тугамай эр-хотин уйга киришганда, Тусматжон полда, осмонга қараганча жонсиз ётар эди.\nЖабборали жон ҳолатда ўғлини устига ўзини ташлаб, муздек юзига юзини босиб ўкирди. Бу ўкирик ичра мени кечир, ўғлим, деган фарёд ҳам бутун борлиқни тутди.\n…Тусматжон она қабри ёнига қўйилди. Энди она бола ёнма-ён ётардилар.\nЖабборали эртаси куни тошбағир хотиннинг юзига туфурди:\nЛаънат сенга! Бугундан бошлаб онангни олдига даф бўл!\nЖабборали икки қабрни тавоф қилгани бориб, кўзида ёш билан уйга қайтади. Кўзига ҳеч нарса кўринмайди.\n« Болалар Германияда даволанади\nХалқаро меҳнат меъёрлари »